text:
6 Mayıs 2016 Cuma
Prezidentimiz Saglyk Ýolunda we Ady Rowaýata Öwrülen Nusaý Glasynda Guralan Dabaralara Gatnaşdy
Hormatly Prezidentimiz Gurbanguly Berdimuhamedow Ýapyk binalarda we söweş sungaty boýunça V Aziýa oýunlarynyň başlanmagyna 500 günüň galmagy mynasybetli tutuş ýurdumyzy gurşap aljak we paýtagtymyzdaky Olimpiýa şäherjiginiň baş meýdançasynda Aziada-2017-niň açylan gününde tamamlanjak atly ýörişe badalga berdi. Şol bir wagtyň özünde Ýapyk binalarda we söweş sungaty boýunça V Aziýa oýunlarynyň sagadyň wagty yzlygyna hasaplamagy başlandy.
Bu çäre mynasybetli “Nusaý” döwlet taryhy-medeni goraghanasynda guralan dabaralar Saglyk ýoluna köpçülikleýin ýöriş, “Sagdynlyk we bagtyýarlyk” biraýlygynyň tamamlanmagy mynasybetli medeni çäreler, onuň çäklerinde guralan bäsleşikleriň ýeňijilerini sylaglamak we “Türkmenistan-sagdynlygyň we ruhubelentligiň ýurdy” atly spartakiadanyň jemlerini jemlemek dabaralary bilen utgaşdy.
Aziýanyň Olimpiýa Geňeşiniň (AOG) Merkezi Aziýa sebitinde ilkinji bolup Aşgabada 2017-nji ýylda Ýapyk binalarda we söweş sungaty boýunça V Aziýa oýunlaryny geçirmek hukugyny bermek baradaky çözgüdi türkmen döwletiniň saglygy goraýyş hem-de sporty ösdürmek babatda durmuşa geçirýän syýasatynyň üstünliklere beslenýändiginiň aýdyň subutnamasydyr. Aşgabatdaky döwrebap Olimpiýa şäherjigi Aziada-2017-niň ýaryşlarynyň geçirilýän ýerine öwrüler. Bu köpugurly sport toplumynda ýokary derejedäki halkara ýaryşlaryny geçirmek, sportuň dürli görnüşleri boýunça milli ýygyndy toparlary taýýarlamak hem-de geljekki olimpiýaçylary ýetişdirmek üçin ähli zerur şertler üpjün edilýär...
Şu gün ir säher bilen Köpetdagyň ajaýyp gerişlerinden çekilen Saglyk ýolunyň başlanýan ýerine örän köp adamlar ýygnandylar. Mälim bolşy ýaly, döwlet Baştutanymyzyň Permanyna laýyklykda, şu ýylyň 5-nji maýy iş güni däl diýlip yglan edildi. Indi köp ýyllaryň dowamynda Saglyk ýoly aşgabatlylaryň hem-de paýtagtymyzyň myhmanlarynyň söýgüli ýerine we maşgala bolup işjeň dynç alýan künjegine öwrüldi. Bu ýerde iri sport we köpçülikleýin medeni çäreler yzygiderli guralýar. Bu künjekden ýerli tebigatyň ajaýyplyklary, ak mermerli paýtagtymyzyň döwrebap keşbi eliň aýasynda ýaly görünýär.
Giňdiwar belentliginiň etegine Ministrler Kabinetiniň Başlygynyň orunbasarlary, ýurdumyzyň Mejlisiniň, harby we hukuk goraýjy edaralaryň, ministrlikleriň we pudak edaralarynyň, jemgyýetçilik guramalarynyň ýolbaşçylary, Aşgabat şäheriniň häkimi, daşary ýurtlaryň Türkmenistanda işleýän ilçihanalarynyň, halkara guramalarynyň we daşary döwletleriň diplomatik wekilhanalarynyň wekilleri, şeýle hem şu günki dabaralaryň hormatly myhmanlary ýygnandylar.
Saglyk ýolunyň başlanýan ýerinde elleri baýdakly talyplar, ýörite orta hünärment mekdepleriň, sport mekdepleriniň okuwçylary, zähmetkeşler toparlarynyň we paýtagtymyzyň jemgyýetçilik guramalarynyň köpsanly wekilleri hatara düzüldiler.
Joşgunly aýdym-sazlar, türgenleriň görkezme çykyşlary dabara gatnaşyjylarda uly ruhubelentlik döretdi. Bu ýerde ählihalk baýramçylygyna we ýokary ruhy göteriliş derejesine mahsus ýagdaý emele geldi.
Sekiz kilometrlik Saglyk ýolunyň başlanýan ýerine hormatly Prezidentimiz Gurbanguly Berdimuhamedow geldi. Bu ýere ýygnananlar döwlet Baştutanymyzy uly ruhubelentlik bilen garşyladylar. Dabarany alypbaryjy mähriban halkymyz hakynda edýän aladasy, onuň bagtyýarlygynyň, abadan durmuşynyň üpjün edilmegi ugrunda yzygiderli tagalla edýändigi, ata Watanymyzyň gülläp ösmeginiň, ýurdumyzyň halkara abraýynyň ýokary galmagynyň bähbidine alyp barýan köpugurly işleri üçin milli Lilderimize tüýs ýürekden alkyş sözlerini aýtdy.
Hormatly Prezidentimize bu günki çärä gatnaşyjylaryň köpçülikleýin ýörişe taýýardygy barada hasabat berilýär. Milli Liderimiz bu ýerde şu günki dabara gatnaşyjylara ýüzlenip, olary, hormatly myhmanlary türkmen sportunyň özboluşly baýramçylygy mynasybetli guralýan dabara bilen tüýs ýürekden gutlady. Şeýle hem milli Liderimiz ähli watandaşlarymyzy, baýramçylyk ýörişine gatnaşyjylary ýurdumyzda “Sagdynlyk we bagtyýarlyk” biraýlygynyň üstünlikli jemlenmegine bagyşlanyp geçirilýän Saglyk ýoluna köpçülikleýin ýöriş mynasybetli guralýan dabaralaryň açykdygyny yglan etdi.
Şol pursatda Türkmenistanyň Döwlet senasy ýaňlandy, oňa dabara gatnaşyjylaryň ählisi goşuldy.
Bu ýerde ýurdumyzyň medeniýet we sungat işgärleriniň aýdym-sazly çykyşlarynyň astynda bu günki çärä gatnaşyjylar ruhubelentlikde köpçülikleýin ýörişe başladylar.
Köpçülikleýin ýöriş guralýan mahaly Saglyk ýolunyň tutuş dowamynda lukmanlar nobatçylyk edýärler. Ýöne bu gün hiç kime lukmançylyk kömegi zerur bolmady. Howanyň ýakymlylygy, çärä gatnaşyjylaryň belent ruhy we baýramçylyk ýagdaýy ähli zatdan belentde boldy. Bu ýerde yglan edilen ylgawa gatnaşyjylar birek-biregiň öňüne geçip, öňe okduryldylar. Olar bu aralygy geçmekde ýokary netije gazanmaga höweslerini äşgär etdiler.
Ýurdumyzyň sungat ussatlarynyň Berkarar döwletimiziň bagtyýarlyk döwründe hormatly Prezidentimiziň paýhasly ýolbaşçylygynda gazanylýan üstünlikleri, Garaşsyz, Bitarap Watanymyzyň ýeten derejesini wasp edýän aýdym-sazlary bu günki çärä gatnaşyjylaryň ruhuny göterdi.
Hormatly Prezidentimiz özüniň egindeşleri bilen bu günki çärä gatnaşyjylaryň ýörişine goşuldy we bu ýoly uly ruhubelentlikde geçdi.
Dag ýodasynyň tutuş dowamynda ýörite telärjikler guralyp, olarda bu çärä gatnaşyjylara türkmen topragynda bitýän we Türkmenistanyň Prezidenti, Ylymlar akademiýasynyň akademigi, lukmançylyk ylymlarynyň doktory Gurbanguly Berdimuhamedowyň “Türkmenistanyň dermanlyk ösümlikleri” atly kitabynda jikme-jik beýan edilýän dermanlyk ösümliklerden taýýarlanan hoşboý ysly çaýlar hödürlenýär. Mälim bolşy ýaly, ol kitapda türkmen tebigatynyň we onuň baý ösümlik dünýäsiniň tenekarlygy, bejerijilik häsiýeti barada gürrüň berilýär.
Hormatly Prezidentimiz olaryň ýanynda saklanyp, çaý taýýarlanlar bilen söhbetdeş boldy we demlenen çaýlaryň düzümi, dermanlyk ösümlikleri ulanmagyň aýratynlyklary bilen gyzyklandy.
Çaý taýýarlananda milli Liderimiziň “Çaý-melhem hem ylham” atly kitabynda beýan edilýän maslahatlardan we usullardan ugur alandyklaryny belläp, hünärmenler döwlet Baştutanymyza olar üçin gymmatly gollanma öwrülen ajaýyp kitaplar üçin tüýs ýürekden hoşallyk bildirdiler.
Saglyk ýoly boýunça köpçülikleýin ýörişe gatnaşyjylar üçin bu çaýlaryň örän peýdalydygyny belläp, hormatly Prezidentimiz hünärmenlere alyp barýan işleri üçin minnetdarlyk bildirdi we ýörişi dowam etdi.
Sagdyn durmuş ýörelgesine ygrarly bolan milli Liderimiz ähli watandaşlarymyza, aýratyn-da ýaşlara nusgalyk görelde görkezýär. Hormatly Prezidentimiz sportuň dürli görnüşleri, at çapmak, welo we awtomobil ýaryşlaryny geçirmek, ylgamak, tennis oýnamak bilen meşgullanýar. Döwlet Baştutanymyz özüniň işiniň köpdügine garamazdan, bedenterbiýe bilen işjeň meşgullanmaga wagt tapýar. Türkmenistanyň Milli olimpiýa komitetiniň Prezidenti bolup durýan döwlet Baştutanymyz sporty ösdürmäge goşan ägirt uly goşandy üçin Aziýanyň Olimpiýa Geňeşiniň ýokary sylagyna-Hormat ordenine mynasyp boldy.
Hormatly Prezidentimiz Gurbanguly Berdimuhamedowyň aýratyn üns bermegi netijesinde häzirki döwürde Türkmenistanda sport bilen meşgullanýanlaryň, onuň muşdaklarynyň sany barha artýar we jemgyýetimizde onuň ähmiýeti ýokarlanýar. Sporty ösdürmek we ýurdumyzda sagdyn durmuş ýörelgelerini berkarar etmek meselelerini baş maksat edinýän döwletimiz ýurdumyzda sportuň we köpçülikleýin bedenterbiýäniň ösdürilmegi babatda zerur şertleriň döredilmegine, köpçülikleýin sport bilen raýatlaryň, aýratyn-da çagalaryň, ýetginjekleriň, ýaşlaryň we gyzlaryň işjeň meşgullanmagyna aýratyn ähmiýet berýär. Ösüp barýan ýaş nesilleri beden taýdan sazlaşykly ösdürmek usuly özboluşly mekdep bolup durýar. Onda diňe bir türgen ýa-da şahsyýet däl-de, eýsem tutuş jemgyýet kemala gelýär.
Soňky ýyllarda ýurdumyzda sport-sagaldyş pudagyny höweslendirmek we ösdürmek boýunça ägirt uly işler ýerine ýetirildi, onuň köpugurly mümkinçilikleri has-da ýokarlandy. Hazaryň kenarynda hormatly Prezidentimiz Gurbanguly Berdimuhamedowyň başlangyjy boýunça deňi-taýy bolmadyk iri taslama bolup durýan "Awaza" milli syýahatçylyk zolagy emele geldi. Munuň özi milli Liderimiziň durmuşa geçirýän giň möçberli özgertmeleriniň aýdyň netijesidir. Ýurdumyzyň syýahatçylyk mümkinçiliklerini özleşdirmegiň we işjeň dynç alyş, wagty hoş geçirmek, suw sportunyň görnüşlerini ösdürmek üçin zerur şertleri döretmegiň anyk nusgasydyr.
Türkmen türgenleri dünýä ýaryşlaryna barha işjeň gatnaşýarlar. Ýurdumyzda iri halkara bäsleşikleri guralýar. Paýtagtymyzda we ýurdumyzyň ähli sebitlerinde häzirki zaman sport toplumlary, stadionlar, aýlawlar, ýöriteleşdirilen sport mekdepleri gurlup, ulanmaga berildi. Milli atçylyk sporty barha uly meşhurlyga eýe bolýar. Ähli welaýatlarda iri döwrebap atçylyk sport toplumlary guruldy.
Aziýanyň Olimpiýa Geňeşiniň Aşgabada Ýapyk binalarda we söweş sungaty boýunça V Aziýa oýunlaryny geçirmek hukugyny bermek baradaky çözgüdi köpçülikleýin bedenterbiýäniň we sportuň ösdürilmegini döwlet syýasatynyň ileri tutulýan ugurlarynyň biri hökmünde kesgitlän hormatly Prezidentimiz Gurbanguly Berdimuhamedowyň asylly başlangyjynyň rowaç alýandygyny has aýdyňlygy bilen äşgär etdi.
Mekdepleriň, ýokary okuw mekdepleriniň, pudaklaýyn düzümleriň we sebitleýin toparlaryň arasynda sportuň dürli görnüşleri boýunça her ýylda Umumymilli birinjiligiň geçirilmegi ýaşlaryň sagdyn durmuş ýörelgelerine, bedenterbiýä we ruhy kämillige bolan gyzyklanmalaryny höweslendirýän anyk çäredir. Müňlerçe türkmenistanlylaryň gatnaşmagynda geçirilýän bu bäsleşikler “Türkmenistan-sagdynlygyň we ruhubelentligiň ýurdy” şygary bilen guralýar. Häzirki wagtda bu şygar biziň halkymyzyň umumymilli taglymyna öwrüldi.
Giňdiwaryň belent gerşindäki meýdançada hormatly Prezidentimizi Türkmenistanyň Döwlet baýdagynyň ýanynda gulluk edýän serhetçiler garşyladylar.
Türkmenistanyň Prezidenti, ýurdumyzyň Ýaragly Güýçleriniň Belent Serkerdebaşysy, goşun generaly Gurbanguly Berdimuhamedow serhetçiler bilen bolan gürrüňdeşlikde olara mähriban halkymyzyň asudylygyny goramak ýaly belent hormatyň ynanylandygyny belledi.
Milli Liderimiz serhetçileriň durmuşy we gulluk şertleri bilen gyzyklandy. Serhetçi esgerler döwlet Baştutanymyz bilen ynanyşmak esasynda geçirilen söhbetdeşligiň barşynda ilatyň parahatçylykly we asuda durmuşynyň goragynda durýan harby gullukçylar barada yzygiderli alada edýändigi üçin milli Liderimize alkyş sözlerini aýtdylar.
Dag ýodasynyň tamamlanýan ýerinde milli Liderimizi elleri baýdakly köp sanly talyplar mübäreklediler. Saglyk ýolunyň ýakynyndaky dag gerişlerinde ak daşlardan örülip ýazylan “Saglyk” we “Bagtyýarlyk” sözleri, Aziada-2017-niň nyşany bu künjegiň görnüşine özboluşly gözellik çaýýar. Şeýle hem bu ýerleriniň haýwanat we ösümlik dünýäsiniň aýratynlyklary köpçülikleýin çärä gatnaşyjylara ýakymly täsir edýär. Bu töwerekde otlaşyp ýören bedewler, taýçanaklar türkmen tebigatynyň gözelligine gözellik goşýar.
Saglyk ýolunyň tamamlanýan ýerinde sport mowzugyna degişli çeperçilik işleriniň, haly we zergärçilik önümleriniň sergisi guraldy. Ýörite sekilerde bolsa bagşylaryň belent ruha beslenen aýdymlary joşgunly ýaňlandy.
Milli göreş boýunça görkezme çykyşlaryny ýerine ýetirýän türgenleriň bäsleşikleri milli Liderimiziň ünsüni çekdi. 2015-nji ýylda türkmen pälwanlary dünýä we Aziýa çempionatlarynda guşakly göreş boýunça halkara bäsleşiklerinde şowly çykyş edip, jemi 63 medal, şol sanda 26 altyn, 19 kümüş we 18 bürünç medallary eýelediler.
Şeýle hem bu ýerde äpet küşt tagtasynda çagalar we ýetginjekler- abraýly ýaryşlarynda ýurdumyzyň abraýynyň belende galmagyny şertlendiren belli ussatlaryň ýoluny dowam etdirijiler paýhas oýunlaryny görkezdiler. Diňe geçen ýylyň dowamynda türkmen küştçüleri dünýäniň kubogy ugrundaky ýaryşlarda, dünýä we Aziýa çempionatlarynda, beýleki halkara bäsleşiklerinde çykyş edip, 16 medal eýelediler. Olaryň 6-sy altyn, 5-si kümüş we 5-si bürünç medallardyr.
Şeýle hem ýurdumyzyň türgenleri taekwando (ITF görnüşi) boýunça görkezme çykyşlaryny ýerine ýetirdiler. Olar toplumlaýyn emelleri ýerine ýetirmekde ýokary ussatlyklaryny äşgär etdiler. Ýurdumyzyň taekwandoçylary gysga döwrüň içinde dünýäniň sport giňişliginde öz ussatlyklaryny görkezdiler. Diňe geçen ýylyň dowamynda biziň watandaşlarymyz dünýä we Aziýa çempionatlarynda, söweş sungaty boýunça Halkara oýunlarynda we halkara bäsleşiklerinde şowly çykyş edip 54 medala mynasyp boldular. Olaryň 22-si altyn, 16-sy kümüş we 16-sy bürünç medallardyr.
Döwlet Baştutanymyz akrobatlaryň, gimnastikaçylaryň we agyrlyk daşyny göterijileriň çykyşlaryna, ýaşlaryň ýaglyga towusmak ýaly milli oýunlaryna we stoluň üstünde oýnalýan tennis boýunça görkezme çykyşlara syn etdi. Bir söz bilen aýdylanda, Saglyk ýolunyň tamamlanýan ýerinde sportuň dürli görnüşleriniň utgaşmagynda ägirt uly möçberdäki sport baýramçylygy ýaýbaňlandyryldy.
Soňra Saglyk ýoly boýunça guralan ylgaw ýaryşlarynyň ýeňijileri yglan edilip, olara baýraklary gowşurmak dabarasy boldy. Hormatly Prezidentimiz Gurbanguly Berdimuhamedow olaryň her birini gutlap, köpçülikleýin çärelere işjeň gatnaşandygy üçin minnetdarlyk bildirdi we iň gowy arzuwlaryny aýtdy.
Şeýlelikde, zähmetkeşler toparlarynyň aýal-gyzlarynyň arasynda geçirilen ýaryşda Demir ýol ulaglary ministrliginiň hünärmeni Aýbölek Hudaýberdiýewa birinji ýeri eýeledi. Oňa tennis oýnamaga niýetlenen lybaslar toplumy gowşurylýar. Şeýle hem erkekleriň arasynda geçirilen ýaryşda Türkmenistanyň Döwlet serhet gullugynyň harby gullukçysy Parahat Kakaýew ýeňiji bolup, türgenleşik trenažýoryna mynasyp bolýar. Daşary ýurtly wekilleriň arasynda geçirilen ýaryşda ABŞ-nyň Türkmenistandaky ilçihanasynyň işgäri Toni Delmont ýeňiji boldy. Oňa welosiped gowşuryldy. Myhman bu welosipedde aýlaw etdi.
Şu gün bu ýerde biraz soňrak “Türkmenistan-ruhubelentligiň we sagdynlygyň ýurdy” atly sport ýaryşlarynyň ýeňijileri yglan edildi we olary sylaglamak dabarasy boldy.
Ýurdumyzyň mekdep okuwçylarynyň arasynda geçirilen ýaryşda Mary welaýatynyň ýygyndy topary birinji orna, Aşgabadyň topary ikinji, Lebap welaýatynyň topary bolsa üçünji baýrakly orna düşdi.
Şeýle hem biraýlygyň çäklerinde orta hünär we başlangyç hünär okuw mekdepleriniň talyplarynyň arasynda geçirilen bäsleşiklerde birinji orna Türkmenistanyň Dokma senagaty ministrliginiň Mehaniki tehnologiýa orta hünär okuw mekdebiniň ýygyndy topary, ikinji orna Türkmenistanyň Gurluşyk we binagärlik ministrliginiň Aşgabat gurluşyk orta hünär okuw mekdebiniň ýygyndy topary, üçünji baýrakly orna bolsa
Aşgabat şäherindäki Demir ýol ulaglary orta hünär okuw mekdebiniň ýygyndy topary mynasyp boldy.
Ýurdumyzyň ýokary okuw mekdepleriniň talyplarynyň arasynda geçirilen ýaryşlarda Türkmenistanyň Milli sport we syýahatçylyk institutynyň ýygyndy topary birinji orna, Türkmen döwlet ykdysadyýet we dolandyryş institutynyň ýygyndy topary ikinji orna, üçünji baýrakly orna Türkmen döwlet binagärlik - gurluşyk institutynyň ýygyndy topary düşdi.
Şeýle hem ýurdumyzyň harby we hukuk goraýjy edaralarynyň arasynda geçirilen ýaryşda birinji orny Türkmenistanyň Içeri işler ministrliginiň ýygyndy topary eýelemegi başardy. Türkmenistanyň Goranmak ministrliginiň ýygyndy topary ikinji, Türkmenistanyň Döwlet serhet gullugynyň ýygyndy topary bolsa üçünji orny eýeledi.
Ýurdumyzyň ministrlikleriniň we pudak edaralarynyň ýygyndy toparlarynyň arasynda geçirilen ýaryşlarda birinji orna Bilim ministrliginiň ýygyndy topary mynasyp boldy. Ikinji orny Türkmenistanyň Gurluşyk we binagärlik ministrliginiň ýygyndy topary eýeledi. Üçünji baýrakly orny bolsa Türkmenistanyň Maliýe ministrliginiň ýygyndy topary eýeledi.
Şeýle hem ýurdumyzyň welaýatlarynyň we Aşgabat şäheriniň ýygyndy toparlarynyň arasynda geçirilen ýaryşlaryň jemi jemlenildi. Onda Aşgabat şäheriniň ýygyndy topary birinji orny eýeledi. Lebap welaýatynyň ýygyndy topary ikinji orna, Mary welaýatynyň ýygyndy topary üçünji baýrakly orna düşdi...
Hormatly Prezidentimiz Saglyak ýoluny geçmekde ýeňiş gazananlary tüýs ýürekden gutlap, olara mundan beýläk-de bedenterbiýe we sport bilen meşgullanmagy, saglyklaryny berkitmeklerini we uly üstünlikler gazanmaklaryny arzuw etdi.
Soňra Türkmenistanyň daşary ýurtlardaky ilçihanalarynyň baştutanlary bilen bolan söhbetdeşlikde milli Liderimiz olaryň Saglyk ýoly boýunça guralan köpçülikleýin ýörişe işjeň gatnaşandyklary, halkara aragatnaşyklaryny ösdürmek, ýurdumyzyň daşapry syýasat strategiýasyny durmuşa geçirmek, ýurudymyzyň ýeten derejesini we gazanýan üstünliklerini wagyz etmek, döwletimiziň öňe sürýän möhüm başlangyçlaryny dünýä giňişliginde ilerletmek boýunça netijelei iş alyp barýandyklary üçin olara minnetdarlyk bildirdi.
Milli Liderimiz bu günki çärä gatnaşyjylar we myhmanlar bilen mähirli hoşlaşyp, bu ýerden ugrady. Döwlet Baştutanymyz paýtagtymyzyň Köpetdag we Çandybil şaýollarynyň çatrygynda saklandy. Soňra hormatly Prezidentimiz welosipedde Bitarap Türkmenistan köçesine çenli bolan aralygy geçdi.
Döwlet Baştutanymyzyň yzygiderli tagallasy netijesinde welosiped sporty soňky ýyllarda ýurdumyzda uly meşhurlyga eýe bolýar. 2013-nji ýylda hormatly Prezidentimiz Gurbanguly Berdimuhamedow ýurdumyzyň welosiped sportunyň ösdürilmegine, degişli düzümiň döwrebaplaşdyrylmagyna, ýurdumyzyň ilatynyň sportuň bu görnüşi bilen meşgullanmagyna işjeň çekilmegine gönükdirilen degişli Karara gol çekdi.
Döwlet Baştutanymyzyň şahsy göreldesi bilen ruhlanan ýaş türkmenistanlylar we ähli watandaşlarymyzyň milli Liderimiziň jemgyýetimizde sagdyn durmuş ýörelgelerini pugtalandyrmak, bedenterbiýäni we sporty ösdürmek boýunça öňe sürýän asylly başlangyçlaryny giňden goldaýarlar.
Şu ýylyň aprel aýynda “Sagdynlyk we bagtyýarlyk” biraýlygynyň çäklerinde müňlerçe türkmenistanlylaryň we hormatly Prezidentimiz Gurbanguly Berdimuhamedowyň gatnaşmagynda nobatdaky köpçülikleýin welosipedli ýöriş guraldy.
Aziada-2017-niň maksatnamasyna girizilen sportuň 21 görnüşiniň hatarynda welosportuň bardygyny bellemeli. Sportuň iň söýgüli görnüşleriniň biri bolan welosport boýunça ýaryşlar paýtagtymyzyň Olimpiýa şäherjiginiň esasy künjekleriniň biri bolan ajaýyp ýapyk welotrekde geçiriler. Onuň welosiped ýaryşy üçin niýetlenen ýola ähli ölçegler babatda degişli halkara ülňülerine we şeýle desgalara bildirilýän häzirkizaman talaplaryna doly laýyk gelýär.
Ol ýerde döredilen şertler halkara ýaryşlaryny, şol sanda dünýä çempionatyny geçirmäge mümkinçilik berýär. Welotrek 6 müň tomaşaçy orunlyk bolup, onda janköýerler üçin ähli amatlyklar üpjün edilipdir. Desgada degişli düzümler göz öňünde tutulyp, olar türgenler, tälimçiler, tehniki işgärler we ýaryşa hyzmat edýänler, şeýle hem welosportuň muşdaklary bolan tomaşaçylar üçin zerur bolan amatlyklar döredilipdir.
Soňra dabaralar “Nusaý” döwlet taryhy-medeni goraghanasynda dowam etdi. Gadymy galanyň diwarlarynyň ýanyndan milli Liderimiziň başlangyjy boýunça Aziýa oýunlarynyň başlanmagyna 500 gün galmagynyň hormatyna deňi-taýy bolmadyk atly ýörişe badalga berildi.
Gadymy şäheriň taryhy ýadygärlikleriniň ýanyna ýakynlaşanyňda türkmen toýlaryna mahsus ýagdaý emele gelýär. Ady rowaýata öwrülen gala barýan ýoluň ugry Aziadanyň nyşany şekillendirilen baýdaklar, hatara düzülen ak öýler bilen abadanlaşdyrylypdyr. Olaryň ýanynda amaly-haşam sungatynyň ussatlary özleriniň senetkärçilik önümlerini görkezýärler, bagşylaryň aýdym-sazlary ýaňlanýar.
Ak öýleriň biriniň ýanynda gyzlar topary milli saz guraly bolan gopuzda örän täsirli owazlary ýerine ýetirýär. Gadymy döwürlerde gyzlaryň, gelinleriň saz guraly bolan gopuz özboluşly köpçülikleýin çärelerde çalnypdyr. Pederlerimiziň ynanjyna görä, gopuzyň owazy tutuş giňişligi tämizleýär. Göräýmäge gopuzyň sesi şeýle ýiti bolmasa-da, onuň owazy örän aýdyň we uzak menzilden eşidilýär.
Gopuzyň bejerijilik ähmiýeti babatda dünýäniň dürli ýurtlarynyň häzirki zaman alymlary içgin gyzyklanýarlar. Olaryň aýtmaklaryna görä, gadymy döwür adamlarynyň garaýyşlary haýsydyr bir ýörelgä esaslanypdyr. Onuň owazy hakykatdan-da adam süňňüniň sazlaşygyny üpjün edýär we ynsana güýç-kuwwat berýär.
Gyzlar gopuzyň owazy bilen at toýnaklarynyň seslerini, çeşmeleriň şirrildisini, şemalyň şuwwuldysyny janlandyrýarlar.
Şeýle depginli owazyň astynda karateçileriň çykyşlaryna seretmek has-da täsirli bolýar. Biziň ýurdumyzda başa-baş söweş sungatynyň bu görnüşi uly meşhurlykdan peýdalanýar. Karate boýunça türkmen türgenleri onýyllyklaryň dowamynda halkara giňişliginde öňdäki orunlary eýeläp gelýärler we birnäçe abraýly baýraklara, derejelere mynasyp boldular.
Ýurdumyzyň Milli sport we syýahatçylyk institutynyň talyby Diýar Hojaýew Tolýatty şäherinde fudokan-karate boýunça 2015-nji ýylyň noýabrynda geçirilen Russiýanyň kubogy ugrundaky “Iň tiz gazanylan ýeňiş” görnüşi boýunça açyk bäsleşikde dünýä rekordyny täzeledi. Ol ýaryşyň ýedinji sekundynda bäsdeşiniň kellesine dürs urgy geçirmek arkaly tutluşygy tamamlady.
Karateçileriň ýanynda uşu boýunça ussatlaryň çykyşlary ýaýbaňlandyryldy. Türkmen türgenleri söweş sungatynyň bu görnüşi boýunça hem Türkmenistanyň sport abraýynyň belende galmagyna mynasyp goşant goşdular. Olar halkara bäsleşiklerinde şowly çykyş edýärler.
Şeýle hem bu ýerde halkymyzyň milli oýunlaryna giň orun berlipdir. Çagalar toparlary bölünip, “ýedi top”, “aýterek-günterek”, aşyk oýunlaryny oýnaýarlar. Belli bolşy ýaly, türkmen toýlarynyň baş bezegi bolan bagşylara, küştdepdi tansyny ýerine ýetirýänlere aýratyn orun degişli bolup durýar. Bu aýdymly tans köp müňýyllyklaryň dowamynda türkmen halkynyň toýlarynyň bezegine öwrüldi.
Mirasa sarpa goýmak, Watany özgertmek ýylynda giň möçberli dabaralary guramak üçin Gadymy Nusaý galasynyň ýanynyň saýlanyp alynmagy tötänden däldir. Taryhy maglumatlarda bu şäher Mitridatkert diýen görnüşinde getirilýär, çünki ol parfiýa döwletiniň görnükli hökümdary Mitridat tarapyndan gurlupdyr.
2007-nji ýylda UNESKO-nyň Bütindünýä mirasynyň sanawyna girizilen parfiýa galalarynda dünýäniň dürli ýurtlarynyň belli alymlary onýyllyklaryň dowamynda ylmy-barlag işlerini alyp bardylar we antik döwrüniň taryhynyň köp pursatlaryny äşgär etdiler. Geçirilen gazuw-agtaryş işleriniň netijesinde Nusaýyň sungatynyň we binagärliginiň arşakid köşk äheňindedigini aňladýan nusgalar tapyldy. Olarda gündogaryň we günbataryň binagärlik däpleriniň özboluşly utgaşyklygy duýulýar. Türkmenistanyň medeni mirasynyň has aýdyň nyşanlarynyň birine öwrülen ritonlar toplumy munuň aýdyň subutnamasydyr.
Ahal ýaýlasynda gadymy galalaryň galyndylary taryhyň pursatlaryndan nyşan hökmünde saklanyp galypdyr. Bu ýerde bolan her bir adam döwürleriň, geçmişiň, häzirki döwrüň we geljegiň özboluşly arabaglanyşygyny duýar.
Bu gün bu ýere ýurdumyzyň ýolbaşçy düzüminiň agzalary, köpsanly türgenler ýygnandylar. Şu ýerde guralan çärelere gatnaşmak üçin ýurdumyza daşary ýurtlardan köp myhmanlar, şol sanda Aziýanyň Olimpiýa Geňeşiniň hem-de oňa agza ýurtlaryň, daşary ýurtlaryň köpçülikleýin habar beriş serişdeleriniň wekilleri geldiler.
Bu günki dabara gatnaşýanlaryň hatarynda ýurdumyzyň medeniýet we sungat işgärleri, belli şahyrlar, alymlar, žurnalistler, talyp ýaşlar bar.
Baýramçylyk geçirilýän ýerde döwletimiziň we jemgyýetimiziň durmuşynyň dürli ulgamlarynda, şol sanda sportda Türkmenistanyň ýeten derejesi we üstünlikleri barada gürrüň berýän sergi ýaýbaňlandyryldy. Esasan-da, Aziada-2017-niň naşyna şekillendirlen önümler. Dürli sowgatlyklar, dokma önümleri, milli nagşy bolan keteniden edilen sowgatlyklar we beýleki harytlar bu ýere gelenleriň ünsüni özüne çekdi. Şeýle hem sergide surat eserleri, bedewleri hem-de atçylyk sportuny beýan edýän heýkeller, milli medeni mirasymyza degişli serişdeler, şeýle hem küýze we zergärçilik önümleri, atlar üçin niýetlenen gadymy halylar, torbalar, çuwallar, saz gurallary görkezildi.
Şeýle hem bu ýerde ýurdumyzyň dizaýnerleri tarapyndan işlenip taýýarlanylan lybaslar, meýletin ýardamçylara niýetlenen ýörite eşikler, ýaryşa girmek üçin niýetlenen petekleriň nusgalary, neşe önümleri möhüm orun eýeledi.
Milli Liderimizi baýramçylyk meýdançasynda ýurdumyzyň Mejlisiniň Başlygy, Ministrler Kabinetiniň Başlygynyň orunbasarlary, harby we hukuk goraýjy edaralaryň ýolbaşçylary, welaýatlaryň we Aşgabat şäheriniň häkimleri garşyladylar.
Dabara gatnaşyjylaryň hemmesi bilelikde birnäçe gezek “Arkadaga şöhrat!” diýen sözleri gaýtaladylar.
Milli Liderimiz bu ýere ýygnananlar bilen mähirli görüşdi. Hormatly Prezidentimiz Gurbanguly Berdimuhamedow Aziýanyň Olimpiýa Geňeşiniň baştutany şeýh Ahmad Al Fahad Al Sabah bilen dostlarça salamlaşdy.
Bu ýerde bolan söhbetdeşlikde Aziýanyň Olimpiýa Geňeşiniň ýolbaşçysy bu taryhy künjekde guralan baýramçylygyň gerimine haýran galýandygyny aýtdy we gadymy galanyň müňýyllyklara uzap gidýän taryhynyň şu günki dabaralara özboluşly many we watansöýüjilik ruhuny çaýýandygyny nygtady.
Milli Liderimiz şeýh Ahmad Al Fahad Al Sabaha gadymy Nusaý ýadygärliginiň ähmiýeti, ony goramak hem-de geljek nesillere ýetirmek, oňa dünýäniň dürli ýurtlaryndan köp sanly syýahatçylary çekmek maksady bilen alnyp barylýan işler barada gürrüň berdi.
Baýramçylyk äheňinde bezelen sahnanyň ýanynda atly ýigitleriň 17-si hatara düzüldi. Olar ýurdumyzyň ähli welaýatlary boýunça guralýan atly ýörişiň başyny başlarlar. Olaryň arka tarapynda galanyň diwarlarynyň üstünde ýörite gurnalan çanaklarda Olimpiýa ody alawlaýar. Olaryň hersiniň ýanynda bir deprekçi we eli naýzaly sakçy dur. Olar ody goraglaýarlar. Gadymy döwre mahsus lybas geýnen artistleriň çykyşlary dabara özboluşly öwüşgin çaýýar. Şeýlelikde, dabara başlanýar.
Hormatly Prezidentimizi, daşary ýurtly myhmanlary we ähli dabara gatnaşyjylary bu günki çäre bilen gutlap, dabaranyň alypbaryjysy bu günüň Garaşsyz, Bitarap Türkmenistanyň taryhyna şanly waka bolup girýändigini, Mirasa sarpa goýýan bagtyýar halkymyzyň durmuşynda Gadymy Nusaýyň ýadygärlikleriniň ýanynda ägirt uly baýramçylygyň ýaýbaňlandyrylandygyny habar berýär.
Ýapyk binalarda we söweş sungaty boýunça 2017-nji ýylda Aşgabatda geçiriljek V Aziýa oýunlarynyň baýramçylyk çäreleri şu gün ýurdumyzyň ähli welaýatyndan geçjek atly ýöriş bilen başlanýar.
Bu atly ýöriş özygtyýarly döwletimiziň ýylýazgysyna hormatly Prezidentimiziň paýhasly ýolbaşçylygynda sazlaşykly ösüş ýoluna düşen mähriban Watanymyzyň senenamasyna şanly sene hökmünde ýazylar we behişdi bedewlerimiziň şöhratyny has-da belende göterer.
Ähli watandaşlarymyzyň adyndan beýik maksatlara ýetmegiň we türkmen sportunyň uly üstünliklere beslenmeginiň bähbidine alyp barýan köpugurly işi üçin döwlet Baştutanymyza tüýs ýürekden hoşallyk sözleri aýdylýar.
Soňra Türkmenistanyň Prezidenti, ýurdumyzyň Milli Olimpiýa komitetiniň Prezidenti Gurbanguly Berdimuhamedowa söz berilýär.
--Biz şu gün berkarar Watanymyzyň taryhynda, merdana halkymyzyň durmuşynda uly we örän möhüm wakanyň şaýady bolýarys. Ýapyk binalarda we söweş sungaty boýunça V Aziýa oýunlarynyň başlanmagyna 500 gün galmagy mynasybetli guralýan atly ýörişe badalga bermek dabarasyna gatnaşýarys diýip, döwlet Baştutanymyz belledi.
Milli Liderimiziň aýdyşy ýaly, Birleşen Milletler Guramasynyň Bilim, ylym we medeniýet meseleleri boýunça guramasynyň (ÝUNESKO-nyň) Bütindünýä mirasynyň sanawyna goşulyp, dünýä medeniýetiniň aýrylmaz bölegi hökmünde ykrar edilen Gadymy Nusaýda Ak pata berilýän atly ýöriş V Aziýa oýunlarynyň ajaýyp badalgasydyr.
Döwlet Baştutanymyz bu taryhy dabara gatnaşýan daşary ýurtly diplomatlara, halkara guramalarynyň hem-de köpçülikleýin habar beriş serişdeleriniň wekillerine çakylygymyzy kabul edip, şu günki taryhy wakanyň şaýady bolýandyklary üçin çäksiz minnetdarlyk bildirdi.
Merdana halkymyzyň ýaşaýşyny ähli döwürlerde hem bedew atsyz göz öňüne getirmek mümkin däl diýip, hormatly Prezidentimiz sözüni dowam etdi. Dünýä atçylyk sungatynyň naýbaşysy hasaplanýan ahalteke bedewleri milli mirasymyzdyr. Häzirki döwürde hem halkymyzyň milli buýsanjy bolan, ýelden ýüwrük ahalteke bedewleri biziň toý- baýramlarymyzyň bezegidir.
Şunuň bilen baglylykda milli Liderimiz milli atçylyk oýunlarynyň türkmen ýigitleri tarapyndan ussatlyk bilen ýerine ýetirýändigini belläp, çapyksuwarlaryň bu hünäri sungat derejesine ýetirendigi watandaşlarymyz we ýurdumyzyň myhmanlary üçin örän täsirli bolup durýandygyny belledi.
Ýurdumyzda atçylyk sungatyny we atçylyk sportuny ösdürmek üçin döwletimiz tarapyndan ähli şertler döredilýär. Atçylyk pudagyny ösdürmek boýunça dünýä döwletleri bilen özara bähbitli hyzmatdaşlygyň gerimi barha giňelýär.
Şu gün badalga berilýän dabaraly atly ýöriş halkymyzy döredijilikli işlere galkyndyrar. Berkarar Watanymyzyň şöhratly geçmişine, şu gününe we geljegine buýsanjyny artdyrar diýip, döwlet Baştutanymyz belledi.
Hormatly Prezidentimiz Gurbanguly Berdimuhamedow bu atly ýörişiň baý medeniýetimiziň, taryhy-medeni mirasymyzyň, däp-dessurlarymyzyň, häzirki döwürde gazanýan üstünliklerimiziň, ýetýän belent sepgitlerimiziň ajaýyp beýanyna öwrüljekdigine berk ynam bildirdi.
Şeýle hem milli Liderimiz Türkmenistan bilen Aziýanyň Olimpiýa Geňeşiniň arasyndaky hyzmatdaşlygy has-da ösdürmäge goşýan uly şahsy goşandy, bu ugurda biziň alyp barýan işlerimize hemişe goldaw berýändigi üçin, Şeýh Ahmad Al-Fahad Al-Sabaha tüýs ýürekden minnetdarlyk bildirdi.
.
Soňra Aziýanyň Olimpiýa Geňeşiniň we Milli Olimpiýa komitetleriniň assosiasiýasynyň prezidenti şeýh Ahmad Al Fahad Al Sabaha söz berilýär. Ol bu günki wakanyň – Ýapyk binalarda we söweş sungaty boýunça V Aziýa oýunlarynyň başlanmagyna 500 günüň galmagy mynasybetli guralýan atly ýörişiň taryhy ähmiýetiniň bardygyny belledi.
Türkmenistanda 2017-nji ýylda Aziýa oýunlaryny geçirmäge hukuk gazanylmagy Aşgabadyň dünýä möçberindäki sport merkezine öwrülmegine kuwwatly itergi berer. Aziýanyň we Okeaniýanyň iň güýçli türgenleriň arasynda geçiriljek ýaryşlara biziň ählimiz—guramaçylar, türgenler, tomaşaçylar bu wakanyň başlanmagyna sabyrsyzlyk bilen garaşýarys. Şeýle hem 500 günüň dowamynda bu oýunlaryň başlanmagyna sabyrsyzlygyň has-da artjakdygyny bellemek isleýärin diýip, myhman belledi.
Şeýhiň pikirine görä, Türkmenistan arzuw-umytlaryň durmuşa geçýän döwrüne gadam goýmak bilen, Aziýanyň iň ýokary derejeli sport ýaryşlarynyň birini geçirmek hormatyna mynasyp boldy. Şeýle hem türkmen türgenleri iri halkara ýaryşlarynda üstünlikli çykyş edip, döwletiň sport abraýyny belende göterýärler.
Aziýanyň Olimpiýa Geňeşi Türkmenistanyň Prezidentiniň sportda görkezýän uly hyzmatlaryna, raýatlaryň bedenterbiýe we sport bilen meşgullanmaklary üçin alnyp barylýan yzygiderli işlerine ýokary baha berýär diýip, AOG-nyň baştutany aýtdy we munuň üçin milli Liderimize çuňňur hoşallyk bildirdi.
Merkezi Aziýada deňi-taýy bolmadyk Olimpiýa şäherjigi diňe bir Türkmenistanyň däl-de, eýsem tutuş Aziýanyň hem buýsanjydyr diýip, şeýh Ahmad Al-Fahad Al-Sabah nygtady. Aziýa we Okeaniýa döwletleriniň türgenleri ilkinji bolup bu sport desgalarynda çykyş ederler. 2017-nji ýylda Aziýa we Okeaniýa ýurtlarynyň wekilleri Aşgabatda bolup, häzirkizaman Türkmenistanda gazanylýan ägirt uly özgertmeleriň şaýady bolarlar.
Mundan başga-da, bu oýunlar türkmen paýtagtynyň üpjünçilik ulgamlarynyň mundan beýläk-de has-da ösdürilmegine, ilatyň arasynda sagdyn durmuş ýörelgelerini berkarar etmäge, ýaşlary sport bilen meşgullanmaga giňden çekmäge ýardam berer. Aziada-2017-niň oýunlarynda birnäçe görkezijiler boýunça rekord netijeleriň görkezilmegine garaşylýar. Bu oýunlaryň mirasy bütin Türkmenistan üçin uly ähmiýetli bolar. Myhman bu tagallalarda we Türkmenistanda sport ulgamynda ýetilen belent sepgitlerde Prezident Gurbanguly Berdimuhamedowyň aýratyn ornuny nygtady. Siziň bu tagallalaryňyz diňe bir Türkmenistan üçin däl-de, eýsem bütin Aziýa üçin uly goşantdyr diýip, Al-Sabah belledi.
AOG-nyň ýolbaşçysy V Aziýa oýunlarynyň ýokary guramaçylyk derejesinde geçjekdigine, olaryň sebitiň halklarynyň arasynda dostluk we doganlyk gatnaşyklaryny pugtalandyrmak üçin ägirt uly ähmiýetiniň boljakdygyna ynam bildirdi.
Biziň hemmämiz nurana arzuwlaryň, umytlaryň durmuşa geçýändigine ynanmalydyrys we biz munuň üçin anyk çäreleri durmuşa geçirmegiň zerurdygyna düşünýäris diýip. myhman belledi we Türkmenistana ähli meýilleşdirilen çäreleri ýerine ýetirmegiň ýolunda uly üstünlikler, beýik ýeňişler arzuw etdi.
Şu günki dabara gatnaşyjylaryň ählisini gutlamak bilen, AOG-nyň baştutany milli Liderimiziň tutuş Aziýa sebiti üçin alyp barýan işine ýokary baha berdi we hormatly Prezidentimiziň tagallalarynyň medeniýet, saglyk we sport ulgamyny diňe bir Türkmenistanda däl, eýsem Aziýada we tutuş yklymda ösdürmäge ägirt uly goşantdygyny nygtady.
... Gadymy galanyň basgançaklaryndan deprekçiler düşüp gelýärler. Olaryň yzy bilen ellerinde Nusaý ritonlaryny göterip, şa zenany Tomirisiň döwrüne mahsus zenan lybaslaryndaky beýik börükli gyzlar gelýärler. Olar atlylaryň ýanyna gelip, bu dabaranyň çeper-taryhy keşbini janlandyrýarlar.
Saz ýaňlanýar. Deprekçileriň sazlaşykly kakuwlary dabara özboluşly depgin berýär. Gadymy döwürde deprekçiler dabaraly çäreleriň, köpçülikleýin guralýan baýramçylyklaryň başyny başlapdyrlar. Olar adamlaryň bitewüligini emele getirip, olaryň belent ruha beslenmegini şertlendirýärler.
Soňra baýramçylyk meýdançasyna ýetginjek oglan taýçanagy çykarýar. Munuň özi ahalteke bedewi ýaly deňi-taýy bolmadyk kämilligi dünýä beren türkmen halkynyň atşynaslyk däpleriniň nesilden-nesle geçijiligini alamatlandyrýar.
Ýetginjek taýçanagy milli Liderimiziň ýanyna getirýär. Döwlet Baştutanymyz taýçanagy mähir bilen sypalap, oňa geljekde sport ýeňişlerini gazanmaga ak pata berýär.
Şol pursatda meýdança Türkmenistanyň we Aziýanyň Olimpiýa Geňeşiniň baýdaklary, Aziýa oýunlarynyň alawynyň nyşany çykarylýar, onuň bilen Aziýa oýunlarynyň alawy ýakylar.
Alypbaryjy joşgunly goşgy setirlerinden soň milli Liderimiz, Türkmenistanyň Milli Olimpiýa komitetiniň Prezidenti Gurbanguly Berdimuhamedowdan Aziada-2017-niň başlanmagyna 500 günüň galmagy mynasybetli guralýan atly ýörişe gatnaşyjylara Türkmenistanyň Döwlet baýdagyny gowşurmagy haýyş edýär.
Topardan atly ýigit saýlanyp, döwlet Baştutanymyzyň ýanyna gelýär. Milli Liderimiz bu ýere ýygnananlaryň şowhunly el çarpyşmalary astynda mähriban Watanymyzyň ýaşyl tuguny gowşurýar.
Soňra alypbaryjy Aziýanyň Olimpiýa Geňeşiniň we Milli Olimpiýa komitetleri assosiasiýasynyň Prezidenti şeýh Ahmad Al Fahad Al Sabahdan atly ýigide Aziýanyň Olimpiýa Geňeşiniň baýdagyny gowşurmagyny haýyş edýär.
Şeýle hem şeýh baýdak bilen bir hatarda, atly ýigide özüniň ýolbaşçylyk edýän guramasynyň nyşanyny gowşurýar.
Atlylar elleri baýdakly hormat aýlawyny amala aşyryp, sahnanyň öňünde duran atlylar bilen hatara düzülýärler.
Soňra alypbaryjy ýene-de döwlet Baştutanymyzdan, Türkmenistanyň Milli Olimpiýa komitetiniň prezidentinden atly ýörişe gatnaşyjylara Aziýa oýunlarynyň alawyny gowşurmagy haýyş edýär.
Milli Liderimiz atly ýigide Aziadanyň alawyny gowşurdy. Atly beýleki iki atlylara goşuldy. Soňra olaryň yzyna atly ýörişe gatnaşyjylaryň hemmesi düzüldiler.
Atlylar “nusaý” bedewleriniň çeýeligini, owadanlygyny görkezip, dabaraly ýörişe taýýardyklaryny äşgär etdiler.
Häzirki döwürde Türkmenistanda bedewler ählihalk söýgüsine mynasyp boldy. Ol asyrlaryň, köpsanly nesilleriň, zähmet ýeňişleriniň, sazlaşygyň, ruhubelentligiň we döredijiligiň arabaglanyşygyny özünde jemläp, ýurdumyzyň baş nyşanyna öwrüldi. Ahalteke bedewlerini gorap saklamak we dünýä derejesindäki şöhratyny belende götermek işinde hormatly Prezidentimiz Gurbanguly Berdimuhamedowyň aýratyn goşandyny bellemeli.
Döwlet Baştutanymyzyň tagallasy netijesinde ýurdumyzyň atçylyk pudagy täze belentlige göterildi. Türkmenistanda onuň düzümini ösdürmek, arassa ganly ahalteke bedewleriniň baş sanyny artdyrmak, bu ulgamda halkara hyzmatdaşlygyny işjeňleşdirmek, atçylyk sportuny we milli at çapyşyk däplerini wagyz etmek boýunça ägirt uly çäreler durmuşa geçirilýär.
At çapyşyklarda we uzak aralyga guralýan ýörişlerde ahalteke bedewleriniň artykmaçlyklary äşgär duýulýar. Onuň gözelligine gözellik, ýyndamlygyna ýyndamlyk goşulýar. Bedewleriň gözellik derejesi ýokarlanýar. Munuň özi bedewi seýislemegiň özboluşly usuly bolup, tejribeli seýisleriň, çapyksuwarlaryň sazlaşykly zähmetiniň netijesidir.
Milli Liderimizden Aziada -2017-niň oýunlaryna başlamagyna çenli galan wagtyň başlanýandygyny alamatlandyrýan atly ýörişe ak pata bermek haýyş edilýär.
Döwlet Baştutanymyz dabara gatnaşyjylary bu taryhy waka bilen gutlap, atly ýigitlere hem-de olaryň ýanynda boljak döredijilik işgärlerine, köpçülikleýin habar beriş serişdeleriniň wekillerine uly üstünlik arzuw etdi.
“Goý, türkmen sportunyň we dünýäniň sport giňişliginde gülläp ösýän ýurt bolan Watanymyzyň abraýy belende göterilsin!” diýip, milli Liderimiz atlylara ak ýol arzuw etdi.
Sazyň owazy ýaňlanýar. Şol pursatda bu ýerde oturdylan ägirt uly monitorda sagadyň wagty yzlygyna hasaplap başlaýandygy görünýär. Ol ýerde sagadyň dilleriniň aýlanmagy bilen “500” belgi “499” belgi bilen çalşylýar.
Türkmenistanyň we Aziýanyň Olimpiýa Geňeşiniň baýdaklaryny hem-de Aziadanyň alawyny göterip barýan atly ýigitleriň yzyna dabaraly aýdym-sazyň astynda beýleki atlylar düşüp ugradylar.
Hormatly Prezidentimiz Gurbanguly Berdimuhamedow we Aziýanyň Olimpiýa Geňeşiniň ýolbaşçysy şeýh Ahmad Al Fahad Al Sabah Ýapyk binalarda we söweş sungaty boýunça Aşgabatda geçiriljek V Aziýa oýunlarynyň ýokary derejede guraljakdygyna, Türkmenistanyň sport ýurdy hökmündäki halkara abraýynyň belende galjakdygyna we tutuş dünýäde sportuň ösdürilmegini şertlendirjekdigine pugta ynamyň nyşany hökmünde doganlarça elleşdiler.
Dabaraly çäräniň baýramçylyk maksatnamasyny ýurdumyzyň sungat ussatlarynyň gatnaşmagynda geçirilen konsert dowam etdi. Oňa döwlet Baştutanymyz we Aziýanyň Olimpiýa Geňeşiniň prezidenti gatnaşdy.
Alypbaryjynyňi belleýşi ýaly, aýdym-sazly çykyşlar we bu şanly waka Mirasa sarpa goýmak, Watany özgertmek ýylynyň senenamasyna altyn harplar bilen ýazylar.
Ýurdumyzyň ähli sebitlerinden geçjek atly ýörişiň gadymy Nusaý galasynyň ýanyndan badalga berilmegi türkmen halkynyň taryhy köklerine, milli mirasyna gadymy döwürde “Nusaý atlary” diýlip atlandyrylan ajaýyp ahalteke bedewleri bolan deňsiz-taýsyz mirasyna ýokary sarpa goýýandygynyň subutnamasyna öwrüldi. Hut şu künjekde, ahal ýaýlasynyň dag eteklerinde türkmenleriň deňsiz-taýsyz kämillige ýetiren ahalteke bedewleri ösdürilip ýetişdirilipdir.
Hormatly Prezidentimiz Gurbanguly Berdimuhamedow täze “Gadamy batly bedew” atly kitabynda Aziýa oýunlarynyň 5 hem-de 7 belgileri bilen baglanyşykly nyşanlary pederlerimiziň ähli asylly başlangyçlar üçin oňaýly ýörelgeleri özünde jemleýän dünýä garaýyşlaryndan gelip çykýandygyny belleýär.
Bäş belgi baryp zoraastriýa dessurlarynda hem möhüm orun eýeläpdir. Şeýle hem ol musulmançylygyň däplerinde has-da ähmiýetlidir. Yslamyň 5 sütüni, musulmançylygyň 5 parz işi, bir günde 5 gezek namaz okamak ýaly ýörelgeler hut şundan ybaratdyr. Gündogarda 5 belgisi dünýäniň döremeginiň we ynsanyň kemala gelmeginiň nyşany hasaplanýar. Şunlukda dünýäniň 5 bölege bölünmegi, 5 hadysa, 5 duýgy we beýlekiler. 7-lik belgi has-da meşhurdyr. Älemgoşaryň 7 reňki, 7 nota, dünýäniň 7 gudraty, 7 günlük hepde ýaly düşünjeler hut gadymy Gündogardan çykypdyr we wagtyň ölçegi hökmünde dünýä ýaýrapdyr.
Şeýlelikde, 17 atlynyň gatnaşmagynda 2017-nji ýylda geçiriljek V Aziýa oýunlarynyň açylmagyna 500 gün galanda atly ýörişe badalga berilmegi ol ýaryşlaryň üstünlikli geçirilmegine ak pata bolup durýar.
Bu ýerde geçirilen baýramçylyk konserti “Ak ýollaryň ak patasy, gadamyňyzda Arkadagymyz!” atly watansöýüjilik duýgusyna beslenen aýdym-sazly çykyş bilen açyldy. Ol şu günki şanly waka bagyşlanan dabarany alamatlandyrdy.
Soňra konsert maksatnamasyny türkmen saz sungatynyň ussatlary, meşhur ýerine ýetirijiler, ýaş zehinli artistler we folklor-etnografiýa toparlarynyň agzalary, ýaş zehinler dowam etdiler.
Şeýle hem estrada we halk aýdymlary, daşary ýurtly kompozitorlaryň eserleri ýaňlandy. “Dokmaçylar”, “Laçyn”, “Galkynyş”, “Miras”, “Serpaý”, “Aşgabat”, “Näzli”, “Dehistan” ýaly belli tans toparlarynyň horeografiýa çykyşlary, şeýle hem “Ruhubelent çagalar”, “Joşgun”, “Şatlyk” çagalar döredijilik toparlary, “Güneş” hory belent ruha beslenen çykyşlaryny ýaýbaňlandyrdylar.
“Arkadagyň saýasynda toý bu gün” atly aýdymda şu günki baýramçylygyň dabaralary, milli Liderimize ählihalk söýgüsiniň we hoşallygynyň aýdyň nyşanlary öz beýanyny tapdy.
Soňra diňe bir aýdymçyllaryň däl, eýsem tutuş dabara gatnaşyjylaryň bilelikde ýerine ýetirmeginde ýaňlanan hormatly Prezidentimiz Gurbanguly Berdimuhamedowyň sözüne we sazyna döredilen “Öňe, öňe, diňe öňe, jan Watanym Türkmenistan!” atly aýdym baýramçylyk konsertiniň özboluşly jemlenmesine öwrüldi. Ol millionlarça watandaşlarymyzyň öz ösüşinde bedew bady bilen öňe barýan Garaşsyz, Bitarap Türkmenistana bolan buýsanjynyň we halkyň bagtyýarlygynyň özboluşly beýanyna öwrüldi.
“Öňe, öňe, diňe öňe, jan Watanym Türkmenistan!” diýen setirler agzybirlikde ýaňlanyp, gadymy galanyň üstünden, belent baýyrlaryň, bahar lälezarlygynyň, dag dereleriň ýokarsyndan aşyp has-de belent ýaňlandy. Şu pursatda elleri baýdakly we Aziada alawly atlylar ahalteke bedewlerinde ýollaryny dowam etdiler. Atly ýörişiň dowamynda olar her welaýatda 100 gün bolarlar we sebitiň taryhy-medeni ýadygärliklerine, ajaýyp ýerlerine syn ederler. Atly ýörişiň barşy barada ýörite telegepleşikler we gazet makalalary yzygiderli taýýarlanar.
Milli Liderimiziň belleýşi ýaly, tutuş ýurdumyz boýunça guralýan atly ýörişiň barşynda geçirilýän çäreler däl, eýsem türkmen halkynyň baý taryhy-medeni we ruhy ýadygärlikleri wagyz ediler. Bu bolsa iň oňat milli däpleriň ösdürilmegini, biziň medeniýetimiziň, sungatymyzyň, halk döredijiligimiziň çuňňurlygyny we olaryň gözelligini açyp görkezer.
Dabara mynasybetli geçirilen konsertiň ýerine ýetirijileriniň ussatlygyna tomaşaçylar bilen bir hatarda hormatly Prezidentimiz Gurbanguly Berdimuhamedow el çarpyşmalar arkaly minnetdarlyk bildirdi. Soňra el çarpyşmalar tutuş zalda oturan adamlaryň bilelikde beýan etmeginde milli Liderimize türkmen topragyna we mähriban halkymyza çuňňur söýgi eçilýän netijeli döwlet işi üçin hoşallygyň nyşany bolup ýaňlandy.
Baýramçylyk feýerwerki bu ýerde guralan dabaranyň jemini jemldei. Türkmen bedewleriniň we çapyksuawrlarynyň, ýakynlaşyp gelýän Aziadanyň hormatyna guralan dabaralar Berkarar döwletimiziň bagtyýarlyk döwründe hormatly Prezidentimiz Gurbanguly Berdimuhamedowyň paýhasly ýolbaşçylygynda ýurdumyzda ägirt uly meýilnamalaryň we arzuwlaryň amala aşýandygyny äşgär etdi.
Kaydol: Kayıt Yorumları (Atom)


c: text/html

text:
17 Haziran 2015 Çarşamba
Bilermenleriň Dermanlyk Serişdeleri Patentleşdirmek Boýunça Halkara Maslahaty
Paýtagtymyzda ýurdumyzyň "Saglyk" Döwlet maksatnamasynyň ukabul edilmeginiň 20 ýyllygyna bagyşlanan derman serişdelerini goramagyň köp ugurly hukuk we amalyýeti boýunça iki günlük sebitleýin okuw maslahaty öz işine başlady. Ony Türkmenistanyň Saglygy goraýyş we derman senagaty ministrligi Intellektual eýeçiligiň bütin dünýä guramasy we Ýewraziýa patent guramasy bilelikde gurady. Duşuşyga Russiýa Federasiýasyndan, Belorussiýa Respublikasyndan, Ukrainadan, Şweýsariýadan, Gazagystan Respublikasyndan, Azerbaýjan Respublikas yndan, Ermenistan Respublikasyndan, Gyrgyz Respublikasyndan, Özbegistan Respublikasyndan, Täjigistan Respublikasyndan we beýleki ýurtlardan wekiller gatnaşdylar.
Maslahatyň barşynda derman serişdelerini goramak, dermanlyk serişdelere bolan elýeterliligi üpjün etmek biotehnologiýa we derman senagatynda patentleri ulanmak bilen baglanyşykly çykyşlar boldy.
Okuw maslahatyna gatnaşan türkmen hünärmenleri bu ulgamda ýurdumyzyň döwlet syýasatynyň esasy ugurlary barada gürrüň berdiler. Bellenilişi ýaly, Berkarar döwletimiziň bagtyýarlyk döwründe Türkmenistanda hormatly Prezidentimiz Gurbanguly Berdimuhamedowyň ýolbaşçylygynda netijeli intellektual eýeçilik ulgamy döredildi. Bu ulgamda alnyp barylýan işler Türkmenistanyň gol çeken milli kanunçylyk namalaryna we halkara şertnamalaryna laýyklykda ýola goýulýar. Ol senagat nusgalaryny taýýarlamaga degişli patentleri, şeýle hem söwda nyşanlaryna we hyzmatlara bolan şahadatnamalary bermegiň esasynda senagat eýeçiligindäki desgalaryň hukuk taýdan goraglylygyny üpjün edýär.
Biziň ýurdumyz Intellektual eýeçiligiň Bütindünýä ulgamyna 20 ýyl bäri agza bolmak bilen, Ýewraziýa patent konwensiýasyna goşulan ilkinji döwlet bolup durýar. Şunlukda Türkmenistan bitewi patentiň esasynda goragyň täze döwletara ulgamynyň döredilmeginiň başyny başlady. Häzirki döwürde Türkmenistan bu Konwensiýanyň, şeýle hem senagat eýeçildigini goramak boýunça Pariž Konwensiýasynyň, Patent Kooperasiýasy hakyndaky Şertnamanyň, söwda nyşanlarynyň halkara hasaba alnyşy hakyndaky ylalaşygyň Madrid teswirnamasynyň, Halkara patent klassifikasiýasy hakyndaky Strasburg ylalaşygynyň, senagat nusgalarynyň Halkara klassifikasiýasyny esaslandyrmak hakyndaky Lokarn ylalaşygynyň, nyşanlary hasaba almak üçin harytlaryň we hyzmatlaryň Halkara klassifikasiýasy hakyndaky Nissk ylalaşygynyň, nyşanlaryň şekillendiriş görnüşleriniň Halkara klassifikasiýasyny döretmek hakyndaky Wena Ylalaşygynyň doly hukukly gatnaşyjysy bolup durýar. Mundan başga-da, türkmen döwletiniň Edara ediş Geňeşinde, şeýle hem Ýewraziýa patent ynanylany hökmünde hasaba alnan milli ynanylan patentliginde öz wekilleri bar.
Soňky ýyllarda bu pudakda halkara hyzmatldaşylygy babatda ägirt uly işler edildi. Bu bolsa ýurdumyza senagat eýeçiligi pudagyndaky dünýä ulgamyna üstünliklili goşulmagyna mümkinçilik berdi. Türkmenistanyň Ykdysadyýet we ösüş ministrligi Intellektual eýeçiligiň döwlet gullugynyň Milli patent guramasy bolup durýar. Ýurdumyhzyň patent ulgamy halkara ülňülerine doly laýyk gelmek bilen, diňe bir bazar gatnaşyklarynyň mündan beýläk-de ýola goýulmagyna we çuňlaşdyrylmagyna mynasyp goşant goşman, eýsem ýurdumyzda ylmy-tehniki ösüşiň öňe gitmegine ýardam berýär.
Şeýle hem duşuşyga gatnaşyjylar köp ýyllaryň dowamynda saglygy goraýyş ulgamyna ýolbaşçylyk eden we onda döwlet syýasatynyň ylmy ugurlaryny işläp taýýarlan hormatly Prezidentimiz Gurbanguly Berdimuhamedowyň tagallasy bilen taýýarlanylan "Saglyk" Döwlet maksatnamasynyň esasy ugurlary bilen tanyşdyryldy. Mälim bolşy ýaly, milletiň saglygyny we onuň genofondyny berkitmek, adamlaryň ömrüniň uzaklygyny artdyrmak, saglygy goraýyş ulgamynyň maddy-enjamlaýyn binýadyny pugtalandyrmak, lukmançylyk hyzmatlarynyň hilini ýokarlandyrmak bu maksatnamada kesgitlenen esasy wezipeler bolup durýar.
Şunlukda, ýerli çig mallaryň ulanylmagynyň esasynda saglygy goraýyş we durman senagatynyň ösdürilmegine aýratyn ähmiýet berilýär. Ýurdumyzda ýokary netijesi bolan dermanlyk serişdeleriň, şeýle hem lukmançylyk ähmiýeti bolan beýleki önümleriň önümçiligi babatdaky senagat toplumlarynyň gerimi yzygiderli giňeldilýär. Fitoterapiýa boýunça köp sanly maglumatlar milli Liderimiziň "Türkmenistanyň dermanlyk ösümlikleri" atly düýpli ylmy işinde öz beýanyny tapdy. Ylmy-kliniki we barlag merkezlerinde, iri lukmançylyk we ugurdaş edaralarda, derman kärhanalarynda, şeýle hem lukmançylyk ýokary okuw mekdebiniň ylmy bölümlerinde ýurdumyzyň lukmançylyk ylmynyň ägirt uly mümkinçilikleri äşgär edilýär. Häzirki döwürde dermanlyk serişdeleriň 200-den gowragy taýýarlanylýar. Olar hili, howpsuzlygy we netijeliligi boýunça dünýä ülňülerine laýyk gelýär. Ýurdumyzyň derman senagatynda dermanlyk içgiler, toşaplar we ýerli dermanlyk ösümlikleriň toplumlary esasy orun eýeleýär.
Dermanlyk otlaryň, tebigy minerallaryň, bejerijilik ähmiýeti bolan palçyklaryň we deňiz suwlarynyň barlagy olaryň bejerijilik häsiýetini ýüze çykarýar. Munuň özi ýurdumyzyň lukmançylyk ulgamynda dermanlyk serişdeleriň we önümleriniň sanawuny giňeltmek üçin ägirt uly mümkinçilikleriň bardygyny äşgär edýär. Şunuň bilen baglylykda, dermanlyk serişdeleriň patent goraglylygy, şeýle hem derman senagatynda intellektual eýeçiligiň goraglylygy döwrüň möhüm meselesi bolup durýar.
Duşuşyga gatnaşyjylaryň arasynda geçirilen pikir alyşmalaryň barşynda dermanlyk serişdeleriň patent goraglylygynyň we olara bolan elýeterliligiň üpjün edilmeginiň möhümdigi barada aýdyldy. Dünýä patent ulgamynyň çäklerinde saglygy goraýyş we bazarlary zerur bolan dermanlyk serişdeler bilen üpjün etmek ulgamyndaky milli syýasatyň kadalaşdyrylmagyna mümkinçilik berýän netijeli gurallaryň ähmiýeti barada aýtmak bilen, okuw maslahatynda çykyş edenler bu mesele boýunça meşgullanýan düzümleriň arasynda gatnaşyklaryň artdyrylmagynyň zerurdygy barada aýtdylar we bu ugurdaky hyzmatdaşlygyň mümkin bolan ugurlaryny ara alyp maslahatlaşdylar.
Forum ertir öz işini dowam eder. Sebitleýin okuw maslahatynyň çäklerinde duşuşyklary geçirmek meýilleşdirildi. Dermanlyk serişdeleriň patent goraglylygy bilen baglanyşykly hukuk meseleleri duşuşyklaryň baş mowzugyna öwrüler.
Kaydol: Kayıt Yorumları (Atom)

robotstxt: allowed

filter: keep


text:
20 Kasım 2016 Pazar
Türkmen Pulmonologlary Öýkeniň Obstruktiw Keselini Anyklamagyň we Ony Bejermegiň Häzirki Zaman Usullaryny Ara Alyp Maslahatlaşdylar
Türkmenistanyň Saglygy goraýyş we derman senagaty ministrliginiň Halkara okuw-ylmy merkeziniň maslahatlar zalynda Bütindünýä saglygy goraýyş guramasy tarapyndan her ýyl bellenilýän öýkeniň dowamly obstruktiw keseline garşy göreşiň Halkara gününe bagyşlanan ylmy-amaly maslahat geçirildi.
Maslahaty Türkmenistanyň Saglygy goraýyş we derman senagaty ministrligi bilen fiziologiýa ylmy-kliniki merkezli Hassahana guradylar. Oňa ministrligiň ýolbaşçylary, paýtagtdan we welaýatlardan ftiziatrlardyr maşgala lukmanlary, Türkmen Döwlen lukmançylyk uniwersitetiniň professor-mugallymlar düzüminiň, şeýle hem ýurdumyzda işleşýän halkara guramalarynyň hem-de köpçülikleýin habar beriş guramalarynyň wekilleri gatnaşdylar.
BSG-nyň maglumatlaryna laýyklykda, öýkeniň dowamly obstruktiw keselinden 210 million adam ejir çekýär. Çilimkeşlik, howanyň zaýalanmagy, himiki maddalaryň bugundan dem almak keseliň döremeginiň esasy sebäpleridir.
Maslahatyň çäklerinde oňa gatnaşanlar öýkeniň obstruktiw keselini anyklamagyň we ony bejermegiň häzirki zaman usullaryny, Türkmenistanyň pulmonologiýa gullugynyň gazananlaryny ara alyp maslahatlaşdylar. Onda keseli bakteriýalara garşy serişdeler bilen bejermek we çilim tüssesinden dem almagyň öňüni almak meselelerine üns berildi. Ara alnyp maslahatlaşylan mesele babatda türkmen hünärmenleri speleoterapiýa we derman ulanmasyz beýleki netijeli bejeriş usullary barada pikir alyşdylar.
http://www.turkmenhabargullugy.com/turkmen-pulmonologlary-oykenin-obstruktiw-keselini-anyklamagyn-we-ony-bejermegin-hazirki-zaman-usullaryny-ara-alyp-maslahatlasdylar/
Kaydol: Kayıt Yorumları (Atom)


text:
Bütindünýä Radio Günleri
1946-njy ýylyň 13-nji fewralynda açylan BMG-niň Radiosynyň açylan güni Bütindünýä Radio güni hökmünde bellenilip geçilmäge başlanýar
1946-njy ýylyň 13-nji fewralynda açylan BMG-niň Radiosynyň açylan güni soňky ýyllarda UNESKO tarapydan Bütindünýä Radio güni hökmünde bellenilip geçilmäge başlanýar. Taryh boýy iň netijeli, iň bir elýeterli bolan radio ýaýlymynyň ähmiýeti biziň günlerimizde-de günsaýyn artýar. BMG-ni gyzyklandyrýan dünýä derejesindäki çaknyşyklar, içerki uruşlar we uruşlar, bosgunlar üçin iň bir çalt maglumat beriş serişdesi ýönekeýje batareýa bilen hem işleýän radio boldy. UNESKO dünýäniň köp sanly ýerinden diňleýjilerine sagdyn, ynamdar we ýokary hili maglumat ýetirmek üçin bu güni gutlaýar we höweslendirýär. Radionyň adamlara kömek maksatly ulanylmagy üçin BMG-niň “radio-in-a-box” aplikasiýasy giňden peýdalanylýar.


text:
"Ýakyn Gündogar üçin 7 trillion dollar sarp etdik"
ABŞ-nyň Prezidenti Donald Tramp ýurdunyň şu günki güne çenli Ýakyn Gündogar üçin 7 trillion dollar sarp edendigini aýtdy
Ak Tamda ABŞ-nyň 2019-njy ýyldaky bujeti barada beýanat beren Tramp, Ýakyn Gündogarda şu günki güne çenli diýseň köp pul serişdesiniň sarp edilendigini aýtdy.
Tramp “Birnäçe aý ozalky hasaplara görä, Ýakyn Gündogarda 7 trillion dollar sarp etdik. Bu diýseň uly ýalňyşlyk. Şu günki günde Ýakyn Gündogardaky ýagdaý 17 ýyl ozalky ýagdaýdan has erbet. Bu diýseň gynandyryjy ýagdaý” diýdi.
Prezident bolmazdan ozal saýlaw kampaniýasy döwründe ABŞ-nyň Yragy basyp almagyny “uly ýalňyşlyk” hökmünde häsiýetlendiren Tramp, ýurdunyň Ýakyn Gündogar meselesine harby taýdan goşulyşmagyna garşy tutum alyp barýardy.


text:
Adam hukuklaryny goraýjy, şol sanda “Human Rights Watch”, “Amnesty International”, “Crude Accountability”, “Norwegiýanyň Helsinki Komiteti”, “Türkmenistanyň Alternatiw habarlary” we “Adam hukuklary boýunça türkmen inisiatiwasy” toparlary ýörite beýanat ýaýradyp, Türkmenistanda “Gülençi” hereketi bilen ilteşiklidigi aýdylyp tussag edilen 18 adamyň dessine azat edilmegine çagyryş etdiler.
Azatlyk Radiosynyň ozal hem habar berşi ýaly, geçen ýylyň tomsunda Türkiýede başa barmadyk harby agdarylyşygyň arkasynda dini ruhany Fethullah Güleniň durandygy öňe sürlenden soň, Türkmenistanda onuň hereketi bilen ilteşiklidir öýdülýänler köpçülik ýagdaýda soraga çekilip, her dürli gynamalara sezewar edilip we uzak möhletleýin türme tussaglygyna höküm edilip başlandylar.
Azatlyk Radiosyna gowşan, suduň höküminden göçürmedigi aýdylýan dokumentde bolsa, ýapyk gapylaryň aňyrsynda geçirilen sud diňlenişiginde 18 adamynyň 12-25 ýyl aralygynda türme tussaglygyna höküm edilendigini görüp bolýar.
Adam hukuklaryny goraýjy toparlar bu sud diňlenişigi bilen baglylykda, köp soraglaryň açyk bolup galýandygyny belläp, gürrüňi gidýän 18 tussagyň tizden-tiz azat edilmegine çagyryş etdiler.
Azatlyk Radiosy bu beýanata gol goýan adam hukuklaryny goraýjy toparlaryň biri bolan ““Human Rights Watch” guramasynyň Ýewropa we Merkezi Aziýa bölüminiň direktory Hýu Williamson (Hugh Williamson) bilen söhbetdeş bolup, anna güni ýaýradylan beýanatyň mazmuny dogrusynda söhbetdeş boldy.
H.Williamson: Şu gün “Human Rights Watch”, “Amnesty International” we adam hukuklaryny goraýjy başga-da alty topar bilen birlikde “Gülençi” hereketi bilen ilteşikli bolmakda aýyplanyp, 12-25 ýyla çenli türme tussaglygyna höküm edilen 18 adam bilen baglylykda beýanat ýaýratdy.
Gepiň gerdişine bellesek, türk hökümeti geçen ýylyň tomsunda başa barmadyk harby agdarylyşygyň arkasynda “gülençileriň” durandygyny öňe sürýär. Şol bir wagtda, bu hereketiň aglaba agzalarynyň muňa ilteşigi bolandygy barada anyk bir deliller ýok.
Her niçik-de bolsa, gürrüňi gidýän 18 adamyň adalatly sud edilmändigi, olaryň gynamalara sezewar edilip bilnendigi we aklawçylarynyň bolmandygy barada maglumatlar bar.
Azatlyk Radiosy: Siz “sud diňlenişiginiň adalatsyz” bolup bilendigi barada aýtdyňyz. Bu barada jikme-jik durup geçäýseňiz?
H.Williamson: Siziň-de bilişiňiz ýaly, Türkmenistan dolulygyna bir ýapyk ýurt. Biziň ýaly, ýurduň daşyndaky adam hukuklaryny goraýjy toparlara ýurtdaky sud diňlenişikleriniň nähili ýagdaýda geçendigi dogrusynda, takyk bir maglumat almak gaty kyn bir mesele.
Ýöne biz bu 18 tussagyň işini ýakyndan bilýän ençeme adam bilen aragatnaşykda bolduk. Galyberse-de, olaryň beren gürrüňleri biziň Türkmenistan barada ýyllar boýy toplan maglumatlarymyz bilen çalymdaşlyk edýär.
Garaz, bizde şol 18 adamyň adalatsyz sud edilip, hiç bir esassyz uzak möhletleýin türme tussaglygyna höküm edilendigini aýtmaga esas bar.
Azatlyk Radiosy: Hýu, bu beýanaty ýaýratmagyň maksatlary barada hem gürrüň beräýseňiz?
H.Williamson: Biz olaryň dessine azat edilmegine we ýöňkelýän aýyplamalaryň aýrylmagyna çagyryş edýäris.
Şeýle-de, biz Türkmenistanyň hyzmatdaşlary, şol sanda ABŞ-a, Ýewropa Birleşigine, BMG-a bu ugurda Aşgabada basyş etmeklerine çagyrýarys. Türkmenistan dürli ugurlar boýunça halkara jemgyýetçiligine garaşly bolup dur.
Türkmen häkimiýetleri öz üstüne alan halkara borçnamalarynyň, adam hukuklary boýunça halkara ylalaşyklarynyň garşysyna hereket edýär.
Türkmenistanyň hyzmatdaşlary alada döredýän ýagdaýlary açyk görnüşde beýan etmelidirler.


text:
Daşary ýurtly syýasatçylar milli Liderimiziň adyna gutlaglaryny iberýärler
Hormatly Prezidentimiz Gurbanguly Berdimuhamedowa we türkmen halkyna Alžir Halk-Demokratik Respublikasynyň Prezidenti Abdelaziz Buteflika, Kuweýt Döwletiniň Emiri Şeýh Sabah Al-Ahmad Al-Jaber Al-Sabah, Birleşen Arap Emirlikleriniň Wise-prezidenti, Premýer-ministri, Dubaýyň häkimi Mohammed bin Raşid Al-Maktum, Abu-Dabiniň Mirasdüşer şazadasy, Birleşen Arap Emirlikleriniň Ýaragly Güýçleriniň Belent Serkerdebaşysynyň orunbasary Muhammed Bin Zaýed Al-Nahaýan gutlaglaryny we iň gowy arzuwlaryny beýan etdiler.


text:
Hormatly Prezidentimiz Gurbanguly Berdimuhamedow “Amul — Hazar 2018” halkara awtorallisine diňe bir ak pata bermän, eýsem, özi hem onuň saýlama tapgyrlaryna gatnaşdy, onuň barşynda şol halkara ýaryşa Türkmenistandan gatnaşjak ýygyndy toparlar kesgitlenildi.
Ýaryşlaryň saýlama tapgyryna ýurdumyzyň Içeri işler ministrliginiň Sport ulag merkeziniň hem-de Türkmenistanyň Awtomobil sporty federasiýasynyň wekilleri gatnaşdylar.
Bu gün hem ýaryşyň saýlama tapgyrynyň barşynda milli Liderimiziň dolandyrýan awtoulagy uly tizlikde çöllük ýerleriň päsgelçiliklerini ýokary tizlik bilen geçdi.
Döwlet Baştutanymyz Gurbanguly Berdimuhamedow kesgitlenen menziliň dowamynda sport ulagyny okgunly sürmegiň usullaryny ulanyp, ulagyň emel mümkinçiliklerini peýdalandy. Munuň özi sagdyn durmuş ýörelgelerine ygrarly, sportuň dürli görnüşleri, şol sanda awtomobil sporty bilen yzygiderli meşgullanýan hormatly Prezidentimiziň ýokary ussatlygynyň netijesidir.
Ine, bu gün hem döwlet Baştutanymyz ýolsuz ýerlerde ýaryş awtoulagyny dolandyrmagyň ussatlygyny görkezdi. Hormatly Prezidentimiz bellenilen aralygy geçip, çylşyrymly dolandyrylýan ýagdaýynda mümkin bolan iň ýokary tizlikde öwrümleri geçmegi başarmakda ulagy sürmegiň owadan tilsimini görkezdi.
“Amul — Hazar 2018” halkara awtoralli ýaryşlaryna Türkmenistan tarapyndan gatnaşjak toparlar kesgitlenildi. Olar ýurdumyzyň sport durmuşynda möhüm ähmiýeti bolan halkara ýaryşlara gatnaşyp, Watanymyzyň sport abraýynyň has-da ýokary göterilmegine mynasyp goşant goşarlar.
Hormatly Prezidentimiz Gurbanguly Berdimuhamedow awtomobil sporty boýunça toparlara ak pata berip, olara öňde boljak bäsleşiklerde uly üstünlikleri arzuw etdi.
“Amul — Hazar 2018” halkara awtorallisini guramak boýunça döwlet derejesinde alada edilmegi hormatly Prezidentimiz Gurbanguly Berdimuhamedowyň parahatçylygyň we dostlugyň ilçisi hökmünde sportuň ösdürilmegine başlangyçlar bilen çykyş edip, oňa ýokary derejede çemeleşýändiginiň nobatdaky subutnamasydyr.
tdh.gov.tm
Habarlar
Hormatly Prezidentimiz “Amul — Hazar 2018” halkara awtorallisiniň saýlama tapgyryna gatnaşdy
Hormatly Prezidentimiz Gurbanguly Berdimuhamedow “Amul — Hazar 2018” halkara awtorallisine diňe bir ak pata bermän, eýsem, özi hem onuň saýlama tapgyrlaryna gatnaşdy, onuň barşynda şol halkara ýaryşa Türkmenistandan gatnaşjak ýygyndy toparlar kesgitlenildi.


text:
ABŞ-nyň prezidenti Donald Tramp 25-nji iýulda Eýrana ýene bir duýduryş berip, Tähranyň dünýä ýurtlary bilen baglaşan ylalaşygyna hormat goýmalydygyny, bolmasa “uly, uly problemalara” duçar boljakdygyny aýtdy.
Waşingtonyň we Tähranyň arasynda bir-biriniň adyna edilen bu nobatdaky duýduryş ABŞ-nyň harby deňiz güýçleriniň Pars aýlagynda Eýranyň gämisine duýduryş bermek üçin ok atandygyny 25-nji iýulda yglan etmeginiň yzýanyna gabat geldi.
Geçen hepdede Donald Tramp Eýranyň 2015-nji ýylda baglaşan ylalaşygyny berjaý edýändigini tassyklapdy. Ylalaşyk Tähranyň ýadro programmasyny çäklendirmegini we Eýrana garşy halkara sanksiýalarynyň ýatyrylmagyny göz öňünde tutuýar.
Şol bir wagtda-da Donald Tramp ABŞ-nyň Ohio ştatynda öz tarapdarlarynyň öňünde eden çykyşynda özüniň Tähran babatynda seresaplydygyny aýtdy.


text:
Owlak-guzy kampaniýasynda garaköli dowarlaryň baş sanynyň 766 müňden gowrak artmagyna garaşylýar
Martyň ilkinji günlerinden owlak-guzy kampaniýasy başlandy. Döwlete degişli we şahsy hojalyklardaky ene goýunlaryň ýanynda gerekli kömek bermäge gaýym weterinarlar işleýärler, Türkmenistanyň Oba we suw hojalygy ministrliginiň Döwlet weterinar gullugynyň we maldarçylyk, tohumçylyk işi we weterinariýa bölüminiň sebitlerdäki bölümleriniň hünärmenleri bilen birlikde çalşykly işleýän çopanlar toparlary nobatçylyk edýärler.
Bu zootehniki çärä ýurdumyzyň Ylymlar akademiýasynyň Maldarçylyk institutynyň dowardarçylyk bölüminiň alymlary-da goşuldylar. Häzirki wagtda olar döwlete degişli dowar sürileri bolan hojalyklarda işleýärler. Olar tohumlayk mallardyr we çal we gara garaköli reňkli türkmen garaköli dowarlarynyň genofondydyr. Hünärmenler ýerinde mallaryň köpelen baş sanyna tohumçylyk babatda baha berýärler we olary hasaba alýarlar, şeýle hem olaryň tohumlyk mal derejesini kesgitleýärler. Häzirki wagtda döwlete degişli sürilerde ýokary tohumly mallaryň baş sany 1 million 438 müňe ýetdi. Hünärmenler olaryň ýene 766 müňden hem köp artjakdygyny belleýärler.
Maldarçylyk we guşçylyk toplumlary geçen ýyl Türkmenistanyň Azyk seanagty birleşiginiň ygtyýaryna geirildi. Dowardarçylyk we düýedarçylyk Türkmenistanyň Oba we suw hojalygy ministrliginiň düzümine girizildi. Bu ministrlikdäki dowarlaryň sany umumy ýurt derejesindäkileriň 8,4 %. Mallaryň 90% daýhan birleşikleriniň maldarçylyk hojalyklarynda we şahsy eýeçilikde saklanylýar. Olar esasan garaköli we saryja, az möçberde hem gissar tohumly dowarlardyr.


text:
Türkmenistanyň Döwlet medeniýet merkeziniň Döwlet muzeýi 2016-njy ýylyň 27-nji maýynda Haly baýramçylygy mynasybetli gurnan “Haly sungatym – milli senedim” atly sergisiniň açylyşyna ony synlamak isleýänleriň hemmesini çagyrýar.
Haly sungatym – milli senedim
“Biziň döwletimiziň ýene-de bir genji-hazynasy taýsyz çeper eserler bilen deňleşdirilen ajaýyp halylarymyzdyr”.
Türkmenistanyň Prezidenti
Gurbanguly Berdimuhamedow
Türkmen halylary türkmeniň milli buýsanjydyr. Türkmen halysy taýsyz owadanlygy, dokalyşynyň nepisligi bilen her bir adamy özüne maýyl edýär. Ene-mamalarymyz gözbaşyny gadymyýetden alyp gaýdýan halylara salnan nagyşlaryň asyl nusgasyny ýitirmän, nesilden-nesle geçirip, şu günlerimize ýetiripdir. Gelin-gyzlarymyz türkmen sähralarynyň gözelligini, al-ýaşyl güllere beslenen dag-düzüni, ýaşaýyş-durmuş şertlerini nagyşlaryň üsti bilen beýan edipdirler. Her bir çitimine tükeniksiz yhlas siňdiren zenanlarymyz halyny sungat derejesine ýetiripdirler.
Ussatlyk bilen dokalan halylarymyzy içgin synlanyňda, olaryň türkmen halkynyň dünýä medeniýetine, sungatyna saldamly goşant goşandygyna aýdyň göz ýetirýärsiň. Halylaryň gözellik dünýäsini özünde jemlemeginde tebigy boýaglara möhüm orun degişlidir. Tebigy boýagdan dokalan halylar hiç wagt solmaýar. Gaýta ýyllar geçdigiçe ýüzi açylyp, has owadanlaşýar. Haly sungatyny kämillik derejesine ýetiren çeper elli ene-mamalarymyz onuň nusgalyk täsin görnüşlerini döredipdirler. Olaryň sülük ýaly on barmagynyň inçelik we ussatlyk bilen çiten halylarynyň her haýsynyň öz taryhy bar. Şeýle hem, taryhy çeşmelerde nygtalyşyna görä, gadymy döwürde ýaşan ata-babalarymyz dokan halylarynyň güllerine, goçaklaryna, Günüň, şonuň ýaly-da, goýnuň, düýäniň, atyň, guşuň, dürli ösümlikleriň, gülleriň keşplerini bezeg nagşy hökmünde girizmegi başarypdyrlar. Ol nagyşlar häzir hem halylaryň göllerinde gabat gelýär.
Türkmenistanyň Döwlet medeniýet merkeziniň Döwlet muzeýinde “Haly sungatym – milli senedim” ady bilen baýramçylyk sergisi gurnaldy. Sergi hormatly Prezidentimiziň türkmen halysy barada aýdan dana pähimi bilen açylyp, ol muzeý gaznalarynda saklanýan milli saz gurallary, ýyndam bedewlerimiziň hala çitilen keşpleri, suratkeşleriň ajaýyp eserleri, gadymdan miras galan at ýapynjalary, gamçydyr milli şaý-seplerimiz, haly önümlerimiz bilen dowam edýär. Sergide görkezilýän haly we haly önümlerindäki nagyşlar özüniň gadymylygy we nepis dokalyşy bilen tapawutlanýar. Ene-mamalarymyzyň döreden ajaýyp halylary sergä gelen myhmanlarda uly gyzyklanma döredýär. Zergärlerimiziň baýramçylyk sergisinde görkezilen sungat eserlerinde ganatly bedewlerimiz şekillendirilipdir.


text:
“Huawei” kompaniýasy oýunlaryň resmi hemaýatkärleriniň hataryny artdyrdy
Telekommunikasiýa we habarlar ulgamynda Hytaýyň “Huawei Tech. Investment Co., Limited” öňdebaryjy kompaniýasy “Aşgabat 2017” oýunlarynyň resmi hyzmatdaşy hökmünde çykyş eder. Bu barada Ýapyk binalarda we söweş sungaty boýunça V Aziýa oýunlaryna taýýarlyk görmek baradaky ýerine ýetiriji komitet yglan etdi.
“Huawei Tech. Investment Co., Limited” kompaniýasy dünýäde telekommunikasiýa tehnologiýalaryny esasy iberijidir. Kompaniýa özüniň innowasion işläp taýýarlamalarynyň netijesinde müşderileriň isleglerini kanagatlandyrmakdan hem-de ösen hyzmatdaşlyk ulgamyny peýdalanmakdan ugur alýar.
Mundan başga-da, “Huawei” Türkmenistanda 15 ýyldan gowrak wagt bäri üstünlikli işleýär hem-de ýurdumyzda Bütindünýä göreş federasiýasynyň, Türkmenistanyň göreş federasiýasynyň we Türkmenistanyň milli guşakly göreş federasiýasynyň resmi wekili hökmünde sporty ösdürmäge işjeň gatnaşýar.
Öňümizde bojak uly wakada kompaniýanyň esasy orny “Aşgabat 2017” oýunlarynyň guramaçylygyna jogap berýän ähli gulluklaryň wekilleriniň bildirilýän talaplara laýyk işlemegi üçin zerur bolan aragatnaşygyň ykjam enjamlary bilen iň ýokary derejede üpjün etmekden ybaratdyr.
Kompaniýanyň Türkmenistandaky baş menejeri Wang Kiniň belleýşi ýaly, “Aşgabat 2017” Türkmenistanyň häzirki zaman taryhynda möhüm sahypadyr. Oýunlaryň dostlugyň, raýdaşlygyň we ylhamyň nusgasy boljakdygyna hiç hili şübhe ýok.


text:
Ýurdumyzyň iri we orta kärhanalary boýunça aýlyk iş haky 2015-nji ýyl bilen deňeşdirilende 9,2 göterim ýokarlandy. Ýurdumyzyň ähli sebitlerinde önümçilik hem-de medeni-durmuş maksatly binalaryň we desgalaryň gurluşygy alnyp barylýar. 2016-njy ýylda maliýeleşdirmegiň ähli çeşmeleriniň hasabyna özleşdirilen maýa goýumlarynyň möçberi 59,5 milliard manada deň boldy hem-de öňki ýyl bilen deňeşdirilende, ösüş depgini 0,4 göterim boldy.
7 Şubat 2017 Salı
Milli Ykdysadyýetiň Ýanwar Aýynda Ýeten Sepgitleriniň Netijeleri Jemlenildi
Türkmenistanyň Prezidenti Gurbanguly Berdimuhamedow Ministrler Kabinetiniň döwlet durmuşynyň möhüm meselelerine bagyşlanan nobatdaky mejlisini geçirdi.
Döwlet Baştutanymyz mejlisiň gün tertibini yglan edip, taryhy waka – Birleşen Milletler Guramasynyň Baş Assambleýasynyň 12-nji dekabry Halkara Bitaraplyk güni diýip yglan etmek hakyndaky Çözgüdi mynasybetli ýurdumyzyň halkyna ýüzlenme bilen çykyş etdi.
Watandaşlarymyzy bu şanly waka bilen tüýs ýürekden gutlap, hormatly Prezidentimiz Gurbanguly Berdimuhamedow Birleşen Milletler Guramasynyň Baş Assambleýasynyň 71-nji mejlisinde 2017-nji ýylyň 2-nji fewralynda kabul edilen Rezolýusiýa Türkmenistanyň hemişelik bitaraplygynyň umumyadamzat ähmiýetiniň bardygyny ýene-de bir gezek tassyklandygyny belledi.
Soňra döwlet Baştutanymyz Ministrler Kabinetiniň agzalaryna ýüzlenip, bu şanly wakadan gelip çykýan tabşyryklary yglan etdi. Ministrler Kabinetiniň Başlygynyň orunbasarlaryna Birleşen Milletler Guramasynyň Baş Assambleýasynyň Rezolýusiýasy esasynda halkara maslahatyny taýýarlamak we geçirmek tabşyryldy. Bu resminamada bellenip geçilişi ýaly, milli bitaraplyk syýasaty degişli sebitlerde halkara parahatçylygyny we howpsuzlygyny berkitmäge ýardam edip biler. Ählumumy derejede hem dünýäniň ýurtlarynyň arasynda parahatçylykly, dostlukly we özara bähbitli gatnaşyklary ösdürmekde möhüm orny eýeläp biler.
Mejlisiň barşynda Türkmenistanyň 2016-njy ýylda durmuş-ykdysady ösüşiniň gutarnykly netijeleri yglan edildi: jemi içerki önümiň ösüş depgininiň 6,2 göterime deň bolandygyny, şol sanda senagatda—1,1 göterime, gurluşykda—4,3 göterime, ulag-aragatnaşyk pudagynda—10,7 göterime, söwdada—14,1 göterime, oba hojalygynda 9,9 göterime, hyzmatlar ulgamynda—10,4 göterime barabar bolandygyny habar berdi.
Ýurdumyzyň iri we orta kärhanalary boýunça aýlyk iş haky 2015-nji ýyl bilen deňeşdirilende 9,2 göterim ýokarlandy. Ýurdumyzyň ähli sebitlerinde önümçilik hem-de medeni-durmuş maksatly binalaryň we desgalaryň gurluşygy alnyp barylýar. 2016-njy ýylda maliýeleşdirmegiň ähli çeşmeleriniň hasabyna özleşdirilen maýa goýumlarynyň möçberi 59,5 milliard manada deň boldy hem-de öňki ýyl bilen deňeşdirilende, ösüş depgini 0,4 göterim boldy.
Ýurdumyzyň iri we orta kärhanalary boýunça aýlyk iş haky 2015-nji ýyl bilen deňeşdirilende 9,2 göterim ýokarlandy. Ýurdumyzyň ähli sebitlerinde önümçilik hem-de medeni-durmuş maksatly binalaryň we desgalaryň gurluşygy alnyp barylýar. 2016-njy ýylda maliýeleşdirmegiň ähli çeşmeleriniň hasabyna özleşdirilen maýa goýumlarynyň möçberi 59,5 milliard manada deň boldy hem-de öňki ýyl bilen deňeşdirilende, ösüş depgini 0,4 göterim boldy.
Şu ýylyň ýanwar aýynda öndürilen önümiň ösüş depgini geçen ýylyň degişli döwri bilen deňeşdirilende 3,1 göterime barabar boldy. Bölek satuw haryt dolanyşygynyň möçberi geçen ýylyň degişli görkezijileri bilen deňeşdirilende 16,9 göterim artdy. Sarp ediş harytlarynyň we ilata edilýän hyzmatlaryň nyrhlary bellenilen çäklerde saklanyldy.
http://www.turkmenhabargullugy.com/milli-ykdysadyyetin-yanwar-ayynda-yeten-sepgitlerinin-netijeleri-jemlenildi/
Kaydol: Kayıt Yorumları (Atom)


text:
Ukrainanyň öňki prezidenti Wiktor Ýanukowiç watana dönüklikde aýyplanyp Kiýewde gaýybana sud edilýär.
Ýanukowiçiň işi boýunça diňlenişik 4-nji maýda paýtagtyň Obolon etrap sudunda onuň iki aklawçysynyň gatnaşmagynda başlandy.
Ýanukowiç 2014-nji ýylyň fewral aýynda güýçli protest çykyşlaryň dowamynda wezipesini terk etdi we Orsýete gaçyp gitdi. Jemgyýetiň närazylygyna Ýanukowiçiň Ýewropa Bileleşigi bilen ylalaşyk baglaşmakdan ýüz öwrüp, Orsýet bilen söwda gatnaşyklaryny ösdürmek planlary sebäp bolupdy. Protestleri basyp ýatyrmak boýunça synanyşyk zerarly onlarça adam wepat bolupdy.
Orsýetde galýan Ýanukowiç dönüklikde, Ukrainanyň garaşsyzlygyny we territorial bütewüligini bozmakda, şeýle-de Orsýetiň agressiýasyny goldamakda aýyplanýar.
Häkimiýetler aýyplamalaryň Ýanukowiçiň Orsýetiň ýolbaşçylaryna ýüzlenip, goşulyşmagy sorap ýazan hatyna esaslanylýandygyny aýtdylar.
Wiktor Ýanukowiçiň prezident wezipesini terk etmeginden soň Orsýet Krym ýarymadasyny Ukrainadan bölüp, öz düzümine goşdy, ýurduň gündogarynda we günortasynda separatizm möwjedi. Kiýew we NATO Ukrainanyň gündogar Donbass regionyny eýelän separatistlere Orsýetiň harby goldaw berýändigini aýdýarlar. 2014-nji ýylyň aprel aýyndan bäri ýurtdaky ýaragly konfliktiň netijesinde 9900 -den gowrak adam wepat boldy.
Ukrainanyň baş prokuraturasynyň 3-nji maýda mälim etmegine görä, Interpol halkara agentligi Ýanukowiçiň gözlegini ýatyrypdyr.
Ýanukowiç sud tarapyndan günäli tapylsa 15 ýyllyk türme tussaglygyna höküm edilip bilner.


text:
PARAWBIBI.
Gözel ýurdumyzda gadymyýetiñ taryhyna degişli birnaçe wakalar (aýtgylar, rowaýatlar...) netijesinde taryhy atlar we taryhy kùmmetler häzirki gùnűmize çenli ýaşap, häzirki gelejege ýadygär galypdyr. Hàzirki wagtda Hormatly Prezidentimiziñ hut, òzùniñ howandarlyk etmeginde şol taryhy ýadygàrlikler içginden içgin òwrenilýär, olar barada birnäce makalalar we ylmy işler ýazylýar.
Şol içgin öwrenilýän ýadygärlikleriñ esasylarynyñ biri hem PARAWBIBI dini ýadygärligidir. Ýurdumyzyñ çar kùnjùnden zyýaratçysy asla kesilmeýän Parawbibijan ýadygärligi Balkan welaýatynyñ Bereket etrabyna golaýlabereñde çep, tarapyñda Kõpetdag bilen Küren dagynyñ birleşýän ýerinde, dagyñ belent gershiniñ üstünde gurlan kiçeñräk ýadygärlik gõrünýär.Ylmy çeşmelerde "Parawbibi aramgähi"diýlip bellenilýän bu gadymy ýadygärlik Merkezi Aziýada dag gerşinde ýerleşen ýeke-täk aramgähdir. Metjidiñ ýa-da onuñ golaýynda guburyñ ýokdugyna garamazdan, il-gün bu gudratly ýerleri õwülýa hasaplap, ony"Parawbibi ejeke", "Gyz õwülýa", "Diri õwülýa"diýip atlandyrýarlar.
X-XI asyrda gülläp õsen bu şäheriñ adyna "Ferawa"diýipdirler. Owadanlykda, akyl-paýhaslylykda, edep-ekramlylykda we edermenlikde õñüne adam geçirmedik Parawbibiniñ alty aýal dogany bar eken. olar "Gõzelbibi","Hajarbibi","Gyzbibi" üç aýal doganynyñ hem ady näbelli. Parawbibi tebipçilik bilen meşgullanypdyr. Bu hünär oña kakasyndan galypdyr. Parawbibiniñ ady yuwaşdan uzak ýerlere-de eşidilip başlapdyr we õz dertlerine derman gõzläp gelýän adamlar kõpelipdir. Rowatlaryñ birinde aýdylşyna gõrä:
Asuda otyran ýurduñ üstüne weýran ediji ýagy çozýar-da, ony basyp alýar.Duşman şu ýurtda Paraw atly gõrmegeý gyzyñ ýaşaýandygyn-dan habarly eken. Olar bu gyzy diri ele salmakçy bolýarlar. Şol wagt hem Parawbibi ýañyja bir garpyzy iýmek üçin ýarjak bolup oturan mahaly daga dyrmaşyp gelýän çapawullaryñ sesini eşidip,olaryñ ýetip gelýändigini gõrüp oturan ýerinden bõküp turýar-da: "Maña nesip etmedik garpyz duşmanada nesipetmesin. Goý, garpyzym daşa õwrülsin!"diýip dileg edýär. Şonda asly õwlat hasaplanýan gyzyñ dilegi kabul bolup, garpyz daşa õwrülipdir. Õzùni penalaýar. Ýõne diñe üç aýal dogan
dag gerişlerinde güýzgenip ýetişýär,üç aýal dogan duşman eline düşýär. Aýal doganlar Alla ýalbaryp: "Ey Allam bu zalymlaryn elinden halas et"diýip dileg edýärler şol wagtda-da Alla gyzlaryñ janyny alýar. Parawbibi şol gaçyp barşyna gañrylyp seredende, õzüne tarap elini uzadyp, duşmana bir zatlar diýip duran garra gõzi düşýär. Ol gaharyna eline bir gysym daş alýar-da, garra tarap zyñyp:"Doññara daşlar bolgaý sen!"diýip gargyş edýär. Ýaş gyzyñ gargyşy siñip, garry şol bada daşa õwrülýär. Şol gaçyp barşyna dagyñ depesine çykan gyz yzyndan kowgynyñ ýetip gelýändigini gõrüp, Allatagala nalyş edýär:"Eý Allam! Men seniñ päk namysly naçaryñdyryn. Meni ýaradan hem õzüñsiñ. Men namysyma el gatylandan gara daşlaryñ astynda girenim ýegdir" diýipdir. Guduraty gùýçli Allatagala onuñ nalyşyny eşidip, gara daglaryñ goýnundan oña ýer beripdir.
Owlat gyzy Parawbibiniñ daga ýalbaryp durka elini dirän gaýasyndaky dag gerşinde gyz penjesiniñ "yzy"bar. Parawbibiniñ gargap daşa "õwren" garrysyna şol ýerden õten ýolagçy "Sañsara bäş daş" diýip, daş oklap geçipdirler diýen gürrüñ bar. Häzirki gelýän zyýaratčylar hem ähli edim-gylymlara hormat goýup, hamala hokmany edilmeli endik ýaly bu zatlary gaýtalaýarlar.
@Toplan we elektron görnūşe geçiren: ASUMA
Parawbibi-Farawbibi
PARAWBIBI.


text:
Hommadov
Talyplar.com Web App for Android
Ykjam Talyplar webapp.Saýta çalt girip bolýar,saýtdaky bar maglumat prilozheniýa ýüklenýär we bir gezek ýüklenen zat ikinji gezek ýüklenmeýär.Tygşytly,ykjam,çalt.
____^^^____
Talyplar.apk
---
agramy: 427,68 kb
-----
android: 2.0+
______
Ýüklemek üçin:
___________
http://sma...
Line üçin mugt,bet stikerler
Salam Hormatly agzalar! Gowmy ýagdaýlaryñyz? Bu gün mende gowy habar bar!
Men öñki mowzuklarymda Android oýunlary nädip döwmelidigini we LINE-a üýtgeşik mugt (türkmen)temanyñ goýluşyny öwredipdim.Bu gezekki mowzuk bolsa LINE stikerlerine bagyshlandy.Men birnäçe pully stikerleri aldym we saýdyma ýükledim.Siz Meniñ saýdymdan stikerleri...
LINE Ücin üýtgeşik , mugt tema
Salam Hormatly agzalar! Line üçin tema ýasadym baha beriñ goýmany öwreniñ, basym başga temalar hem ýasalar! Temany Line-a goýmak 4-tapgyrdan ybarat:Temalary awtomatiki usulda goýýan programma ýok,şonuñ üçin hemme zady özüñ etmeli bolýar! Line üçin tema aljak bolýanlar şu aşakdakylary gowja okañ we ýerine ýetiriñ!
1.Ilki bilen biziñ...
Android oýunlary nädip döwmeli?
Android oýunlary nädip döwmeli? Ilki bilen bu sözüñ manysyna düşüneliñ.Oýny döwmek- bu oýunda ýöreýän puly(meselem: teññeleri, kristallary, rubllary, we ş.m töleg serişdesi bolup hyzmat edýän zatlary) mugt almak, köpeltmek, dynmaýan etmek ýa-da ýapyk levelleri, turlary açmak, janyñy dynmaýançy etmek we ş.m. Oýunlary döwmek kyn däl diñe birazajyk dü...


text:
19 Kasım 2016 Cumartesi
Halkara Nebit we Gaz Uniwersiteti Dünýäniň Esasy Ylym Bilim Merkezleri Bilen Hyzmatdaşlygy Ösdürýär
Golaýda Malaýziýanyň „PETRONAS“ Tehnologiýa uniwersiteti we Germaniýanyň Swikkau şäherinde ýerleşýän Günbatar-Saksoniýa amaly ylymlar Uniwersiteti bilen özara düşünişmek barada Ähtnama gol çekildi.
Türkmenistanyň Prezidenti Gurbanguly Berdimuhamedowyň golaýda Malaýziýa bolan resmi saparynyň çäklerinde „PETRONAS“ uniwersiteti bilen gol çekilen ylalaşyk HNweGU bilen milli ýangyç-energetika toplymy üçin kärine ussat hünärmenleri taýýarlaýan „PETRONAS“ Tehnologiýa uniwersitetiniň arasynda köpýyllyk hyzmatdaşlygy intensifikasiýalaşdyrmaga gönükdirilendir.
HNweGU bilen Germaniýanyň uniwersitetiniň arasyndaky özara düşünişmek baradaky Ähtnama Aşgabatda geçirilen „Bilim we sport“ Halkara sergisiniň çäklerinde gol çekildi. Resmihanamada bilelikdäki forumlary we möhüm ylmy barlaglary geçirmek, talyplary we mugallymlary alyşmak, okuwa innowasion usullary ornaşdyrmak göz öňünde tutulýar.
Türkmenistanyň ýokary okuw mekdeplerimiň birnäçesiniň ýolbaşçylarynyň Germaniýa tanyşlyk saparynyň barşynda bu hyzmatdaşlygyň başy tutulypdy. Şonda ýokary hünärli hünärmenleri, şol sanda ykdysadyýet, logistika, menejment, maglumatlat tilsimatlary we beýleki ugurlarda kärine ökde hünärmenleri taýýarlamakda uly tejribesi bolan dostlukly ýurduň köne uniwersiteti bilen geljekki perspektiwaly hyzmatdaşlyga tarap ilkinji ädimler ädilipdi.
Aşgabat halkara forumynyň çäklerinde şeýle hem Günbatar-Saksoniýa amaly ylymlar Uniwersiteti bilen Türkmen döwlet ulag we aragatnaşyk inistitutynyň arasynda hem özara düşünişmek barada Ähtnama gol çekildi.
http://www.turkmenhabargullugy.com/halkara-nebit-we-gaz-uniwersiteti-dunyanin-esasy-ylym-bilim-merkezleri-bilen-hyzmatdaslygy-osduryar/
Kaydol: Kayıt Yorumları (Atom)


text:
Poliomiýelit
Poliomiýelit (gad.-grek. πoλιός — çal we µueλός — oňurga ýiligi) - wirus arkaly döreýän kesel bolup, adatça 9 - 10 ýaşa ýetmedik kiçi çagalar keselleýär. Ýöne bu keseli uly adamlar hem agyr görnüşde geçirip bilýärler.
Kesel howa, hapalanan azyk önümleri we suw arkaly ýaýraýar. Has köp duş gelýän wagty tomus-güýz (awgust-oktýabr) aýlarydyr.
Poliomiýelidiň wirusy ilki agza, ondan bolsa dem alyş ýa-da iýmit siňdiriş ýollary arkaly (iýmitden geçen bolsa) oňurga we kelle ýiligine düşýär we nerw süýümlerini zayalap, ysmaz edýär.
Keseliň esasy alamatlary – bokurdakda agyry, üsgürme, gaytarma, kelle agyry, bedeniň gyzgynynyň galmagy, arkada, aýaklarda agyry, olaryň titräp ýygrylmagy, myşsalaryň güýjiniň gaçmagy. 3 - 5 günden adatça aýaklarda, seýrek başga myşsalarda ysmaz döreýär. Bu ýagdaý 2 günden 2 hepdä çenli saklanyp bilýär. Boýnuň we diýafragmanyň ysmazy has hem howplydyr, çünki ol dem almagyň bozulmagyna we ölüme eltip biler. Bedeniň gyzgyny gaçandan soň, keselden soňky dikeldiş döwri başlanyp, birnäçe aýdan birnäçe ýyla çenli dowam edip biler. Poliomiýelit keseliň alamatlary ýüze çykanda näsagy ayry otaga ýerleşdirmeli, ony düşekde ýatyryp, aýaklarynyň ýyly bolmagyny gazanmalydyr, agyrsyzlandyryjy we rahatlandyryjy dermanlary, “B“ toparyň witaminlerini bermelidir. Poliomiýelitiň alamatlary ýüze çykanda mümkin boldygyça derrew lukmana ýüz tutuň. Özbaşdak bejergi howply gaýraüzülmelere getirip biler.
Bu kesele garşy ýeke-täk kömek ediji serişde - bu poliomiýelite garşy öňüni alyş sanjymlarydyr. Sanjymlar ýörite kabul edilen meýilnama boýunça, çaga dogulandan soň, ol 2 - 3 günlükkä edilip başlanýär. Soň gaýtadan çaga 2 aýlykda, 3 aýlykda, 4 aýlykda, 18 aýlykda kabul etdirilýär. Daş töweregimizde adatdan daşary howply ýagdaýlar dörände, ýaz-güýz aýlary, goşmaça möwsümleýin sanjym geçirilýär.
Peýdaly eserler[üýtget | edit source]
- Чумаков М. П., Присман И. М., Зацепив Т. О., Полиомиелит — детский спинномозговой паралич, М., 1953;
- Эпидемический полиомиелит, М., 1957;
- Полиомиелит, пер. с англ., М., 1957;
- Дроздов С. Г., Полиомиелит и его профилактика в различных странах мира, М., 1967.


text:
Üns ber! Biziň saýtymyzyň esasy maksady Siziň saglyk babatdaky gözýetimiňizi giňeltmekdir. Şonuň üçin-de, saýtyň sahypalarynda berilýän maglumatlaryň esasynda öz-özüňi bejermek maslahat berilmeýär. Öz-özüňi bejermeklik düýpli kynçylyklara uçradyp, janyňyza howp salmagy ähtimal. Lukmanlar saýtyň üsti bilen size bejeriş berip bilenoklar. Lukmanlaryň jogaplary, makalalar, jemgyýetçiligiň teswirleri diňe maslahat hökmünde kabul edilmeli.
ÝÜREGIŇ DOGA KEMÇILIGI HOWPLUMY?
Hormatly okyjy!
Alynýüregara germewiň defekty doga kemçilik bolup, ol ýüregiň dogabitdi kemçilikleriniň arasynda duş gelme ýygylygy boýunça ikinji orny eýeleýändir. Ýürek kemçiliginiň bu görnüşi sag we çep alynýüregi çäklendirýän germewde doga deşigiň barlygy bilen häsiýetlendirilýär. Deşigiň ululygy we ýerleşýän ýerine baglylykda keseliň geçiş alamatlary hem köpdürli bolup biler. Deşikli germew ganyň çepden saga gaýtadan zyňylmagyna getirýär. Ýüregiň her bir gysylmasynda ganyň bir bölegi yzyna – sag alynýürege düşüp, ýüregiň sag kamerasynyň we öýkeniň dolmagyna getirýär. Çünki olaryň üstünden öň öýkeniň üstünden bir geçen ganyň köp mukdary ýene geçirilmeli bolýar. Şol sebäpden öýken damarlarynda hem durgunlylyk emele gelip, adamynyň öýken sowuklamasyna (pnewmoniýa) köp sezewar bolmagyna getirýär. Ondan başga hem, şeýle ýürek kemçilikli dogan çagalarda deri örtükleriň solgunlylygy, demgysma, gowşaklyk, fiziki ösüşiň yza galmagy, ýürek urmalaryň ýygylygynyň üýtgemegi ýaly alamatlar ýüze çykyp biler. Ýöne germewdäki deşigiň uly bolmadyk halatlarynda adamy hiç alamat biynjalyk etmän hem, ol bu kemçilik barada köp ýyllardan soň hem bilip biler.
Biynjalyk edýän alamatlar esasan hem mekdep ýaşly çagalarda, köp halatlarda 20 ýaşdan soň hem ýüze çykýar.
Alynýüregara germewiň defekty dine hirurgiki usul bilen bejerilýär.Hirurgiki bejergi germewdäki deşigi tikmäge ýa-da oňa ýüregiň daşyny örtýän "torbadan" – perikarddan alnan bölek bilen "ýama" goýmaga gönükdirilendir. Häzirki wagtda hirurgiki operasiýa geçirmeden başga-da, deşigi saýawan görnüşli abzal – okklýuderm bilen ýapma usulyny hem ulanýarlar. Her usulyň ulanylmagy üçin ýörite görkezmeler bellenilendir. Hirurgiki bejergi üçin öýkende durgunlylyk alamatlarynyň güýjemegi, dowamly ýürek ýetmezçiligi, näsagyň fiziki mümkinçilikleriniň çäklenmegi esasy görkezmeler bolup durýandyr.
Siz hatyňyzda bu ýürek kemçiliginiň ilkinji gezek näçe ýaşyňyzda anyklanylandygy we biynjalyk edýän alamatlar barada maglumat bermänsiňiz. Size ýagdaýyňyza, ýaşyňyza, barlagyň netijelerine baglylykda bejergi we soňky gözegçilik tertibi barada maslahat almak üçin kardiohirurg lukmanyna ýüz tutmagy maslahat berýärin.
Hormat bilen, saýtyň lukmany.
- 945 gezek okalan


text:
3-nji maýda Türkmenistanyň Prezidenti, ýurdumyzyň Ýaragly Güýçleriniň Belent Serkerdebaşysy goşun generaly Gurbanguly Berdimuhamedowyň Buýrugy esasynda geçirilen milli goşunyň söweşjeň ukypl... Dowamyny oka
Şu gün hormatly Prezidentimiz Gurbanguly Berdimuhamedow “Amul — Hazar 2018” Halkara awtorallisine diňe bir ak pata bermän, eýsem, özi hem onuň saýlama tapgyrlaryna gatnaşdy, onuň barşyn... Dowamyny oka
Alp Arslanyň döwründe Beýik Seljuk türkmenleriniň döwleti has güýçlenip, giňelipdir. Alp Arslan onuň günbatar hem-de gündogar böleklerindäki işleriň ýekejesini-de ünsünden sypdyrmandyr. Döwl... Dowamyny oka
Hormatly sergä we mejlise gatnaşyjylar!Gadyrly myhmanlar! Sizi Türkmen halysynyň we dokma senagatynyň işgärleriniň güni mynasybetli «Dünýä nusgalykdyr türkmen dokmasy» atly dokma we haly önümleriniň halkara sergisiniň hem-de Türkmen halyşynaslarynyň bütindünýä jemgyýetiniň XVIII mejlisiniň öz işine başlamagy bilen tüýs ýürekden gutlaýaryn. Siziň ähliňize berk jan saglyk, maşgala abadançylygyny we haly hem-de dokma pudaklaryny ösdürmek ugrunda alyp barýan asylly işleriňizde uly üstünli... Dowamyny oka
Ýurdumyzda şanly sene — Türkmen halysynyň we dokma senagatynyň işgärleriniň güni giňden hem-de dabaraly bellenilýär. Halkymyzyň özboluşly däplerinden başlanýan haly we dokma işiniň ussatlaryny sylaglamak dabaralary pudagyň işgärlerine çuňňur hormat-sarpanyň nyşanyna öwrüldi, çünki olaryň zehini hem-de joşguny bilen ata-babalarymyzyň özboluşly medeni mirasy aýawly saklanyp we baýlaşyp, dogduk Diýarymyzyň ykdysady kuwwaty barha ýokarlanýar. Dürli döredijilik duşuşyklary, çeperçilik serg... Dowamyny oka
Türkmenistanyň Prezidentiniň PermanyTürkmen halysynyň we dokma senagatynyň işgärleriniň güni mynasybetli döwlet sylaglary bilen sylaglamak we hormatly atlary dakmak hakynda Berkarar döwletimiziň bagtyýarlyk döwründe dokma senagaty eziz Watanymyzy gülledip ösdürmäge, ilatyň durmuşynyň ýokary hilini gazanmaga gönükdirilen ykdysady ösüşiň milli strategiýasynyň üstünlikli amala aşyrylandygyny görkezýär. Ýurdumyzyň senagat pudagyny ösdürmek boýunça döwlet maksatnamalaryny durmuşa geçirmäge, Bitarap döwletimiziň dünýädäki abraýyny has-da belende götermäge önjeýli goşant goşýan watandaşlar... Dowamyny oka
Magtymguly adyndaky milli sazly-drama teatrynda saz gurallaryny jübüt bolup çalýan “Menç” fransuz toparynyň konserti boldy. Joşgunly döredijilik baýramy Türkmenistanyň Medeniýet ministrliginiň we Fransiýanyň ýurdumyzdaky ilçihanasynyň howandarlygynda geçirildi. Ýurdumyzda daşary ýurtlaryň sungat ussatlarynyň yzygiderli guralýan konsertleri hormatly Prezidentimiz Gurbanguly Berdimuhamedowyň parahatçylyk döredijilik syýasatynyň üstünlikli durmuşa geçirilýändiginiň aýdyň mysalydyr. Şol s... Dowamyny oka
Şu gün hormatly Prezidentimiz Gurbanguly Berdimuhamedow göni aragatnaşyk arkaly Ministrler Kabinetiniň nobatdaky mejlisini geçirdi. Onuň gün tertibine Prezident maksatnamasyny, ýurdumyzy durmuş-ykdysady taýdan ösdürmegiň maksatnamalaryny ýerine ýetirmegiň barşy, halkymyzyň bagtyýarlygynyň, abadan durmuşynyň üpjün edilmegine gönükdirilen içeri syýasatyň möhüm wezipeleri bilen baglanyşykly meseleler girizildi. Hormatly Prezidentimiz Ministrler Kabinetiniň göni aragatnaşyk arkaly g... Dowamyny oka
Şu gün ýurdumyzyň umumybilim berýän mekdepleriniň uçurymlary üçin soňky jaň ýaňlandy we okuw ýylynyň tamamlanmagyna bagyşlanan dabaraly çäreler geçirildi. Şu gün mekdebi tamamlap, özbaşdak durmuş ýoluna gadam goýýan ýetginjekleriň we gyzlaryň 85 müňden gowragy üçin has-da dabaraly hem-de tolgundyryjy boldy. Olar mekdep ýyllarynyň dowamynda dünýägaraýşyny giňeltmek, häzirki zaman ylmynyň gazananlaryny özleşdirmek üçin ygtybarly binýady emele getiren köptaraply bilim aldylar. Olar... Dowamyny oka
Halkymyz ylym paýyndan kemsiz ýüküni tutup, durmuş ýoluna gadam basan ýaşlara hem uçurym diýýär. Uçurymyň nämedigini halkymyzyň hemmesi hem bilýär. Öz ganatyna bil baglap, ata-enesiniň höwürtgesinden ilkinji gezek uçup görmek başarnygyny barlap gören guş. Diýmek uçurym özüniň uçup bilýändigine göz ýetiren guş. Indi oňa asman giňişligi garaşýar. Emma guş bar – guş bar. Bürgütler asman giňişliginiň iň ýokarky gatlagyna göterilip bilýän hem-de, aýdyşlaryna görä, şol ýerden ýerdäki süýtli... Dowamyny oka
Hormatly mugallymlar we bilim işgärleri! Mähriban uçurymlar! Sizi Berkarar döwletimiziň bagtyýarlyk döwründe döwlet derejesinde giňden bellenilýän «Soňky jaň» dabarasy bilen tüýs ýürekden gutlaýaryn. Bagtyýar uçurymlaryň — geljegimiz bolan ýaşlaryň bilim-terbiýe alan mukaddes bilim ojagy bilen hoşlaşyk pursatlaryny öz içine alýan «Soňky jaň» dabarasy jemgyýetçilik durmuşymyzda orny hem-de ähmiýeti yzygiderli ýokarlanýan ajaýyp bilimler baýramydyr. Bu baýramyň Aşgabat şäheriniň güni b... Dowamyny oka
Paýtagtymyzda “Ak şäherim Aşgabat” atly XVII köpugurly halkara sergi öz işine başlady. Sergi häzirki Türkmenistanda şähergurluşyk, binagärlik hem-de şäher düzümini döretmek ulgamynda gazanylan üstünlikleri, toplanan iş tejribesini hem-de geljegini görkezýär. Gözden geçirilişi guraýjylar — Aşgabat şäheriniň häkimligi hem-de ýurdumyzyň Söwda-senagat edarasy gurluşykdan başlap, elektrik energiýasyna, gaýtadan işleýän we ýerli senagata, bezege hem-de şäher durmuşyny abadanlaşdyrmaga çenli... Dowamyny oka
«Awaza» milli syýahatçylyk zolagynda IX halkara Gaz kongresi işini tamamlady. Ol gaz pudagynda döwletara hyzmatdaşlygy ösdürmegiň täze ugurlaryny kesgitledi hem-de geljek üçin bilelikdäki meýilnamalaryň utgaşdyrylmagyna ýardam berdi. Ozal habar berlişi ýaly, “Türkmengaz” döwlet konserni we Gollandiýanyň «KNW Holland» kompaniýasy şu ýyl geçirilen bu iri ýöriteleşdirilen forumyň guramaçylary bolup çykyş etdiler. 30-dan gowrak ýurtdan hökümet guramalarynyň, nebitgaz kompaniýalarynyň, pud... Dowamyny oka


text:
Pifagor
Doly ady: Pifagor Samosskiý(Samosly) (Pythagoras of Samos)
(b. e. ön takmynan 570-500) – gadymy grek akyldary, dini we syýasy işgäri,pifagoreizmi esaslandyryjy. Pifagor barada her hili rowaýatlar ýaýrap, şolarda ol pähimli adam, bütin antiki we Ýakyn Gündogar ylmynyň mirasdary, “gudratly” adam hökmünde suratlandyrylýar. Ol ilki Samos adasynda ýaşaýar, soňra rehimsiz hökümdar Polikratyň syýasy garşydaşy bolany üçin, Günorta Italiýadaky Kroton şäherine gidýär. Pifagor şol şäherde öz yzyna eýerijileriň ýapyk dini soýuzyny esaslandyrýar, olar Pifagora “keramatly” ynsan hökmünde hormat goýupdyrlar.
Matematika babatda bolsa geometrik subutnamalaryň yzygiderli girizilmegini, gönüçyzykly figuralaryň planimetriýasynyň gurulmagyny, meňzeşlikler baradaky taglymatyň döredilmegini, onuň ady dakylan teoremanyň (Pifagoryň teoremasynyň) subut edilmegini, başga-da köp zatlary Pifagoryň ady bilen baglanyşdyrýarlar.
Çeşme: Türkmen Sowet Ensiklopediýasy,
Tom 7, sah.92


text:
ABŞ-nyň Türkmenistandaky Ilçihanasynyň jemgyýetçilik diplomatiýasy bölüminiň işgäri Joşua Delara dostlary Aleks we Azat bilen Türkmenistanyň Beýik Ýüpek ýolunyň häzirki zamana nusgasy bolan gündogaryny we günbataryny birleşdirýän magistral boýunça welosiped ýörişini geçirýär.
«Türkmenistan — Beýik Ýüpek ýolunyň ýüregi» şygar astynda geçirilýän bu welosiped ýörişiniň maksady sebit gatnaşyklaryna goldawy dabaralandyrmak, ABŞ-nyň bilim we alyş-çalyş maksatnamalary bilen tanyşdyrmak we...
«Amul — Hazar 2018» köpçülikleýin sport çäresine — welosiped we ylgaw ýörişine gatnaşyjylar lebap welaýatyndan geçip, Mary welaýatyna ýetdiler. Bu uly sport baýramçylygy mynasybetli Lebap bilen Mary welaýatlarynyň serhedinde dabaraly çäreler gurnaldy. Olaryň dowamynda iki welaýatyň medeniýet we sungat ussatlarynyň çykyşlary ýaýbaňlandyryldy.
Soňra Lebap welaýatyndan sport ýörişine gatnaşyjylaryň Mary welaýatyndan gatnaşyjylara ylgaw taýajygyny gowşurmak dabarasy boldy.
Estafetany...
«Türkmennebit» DK-nyň hünärmenleri nebit çykarýan pudagyň işgärlerini we hünärmenlerini taýýarlamak we hünär derejesini ýokarlandyrmak bilen meşgullanýan «ЦПК-Татнефть-de» okuw geçdiler. Bu barada «Tatneftiň» saýtynda habar berilýär.
Okuw sapaklary ylym-bilim ulgamynda rus-türkmen hyzmatdaşlygyny ösdürmegiň çäklerinde gurnaldy.
«Tatneft» kompaniýasy bilen «Türkmennebit» DK-nyň arasynda nebit gaz çykaryş ulgamynda hyzmatdaşlyk türkmen hünärmenlerine bu kompaniýanyň kärhanalarynda tejribelik geçmegine mümkinçilik berýär....


text:
5 Haziran 2016 Pazar
Syýahat Žurnaly Türkmenistanyň Jahankeşdelik Ugurlary Özüne Çekýär
Syýahatçylyk baradaky döwlet komitetiniň suratlar bilen bezelen “Syýahat” žurnalynyň nobatdaky sany çapdan çykdy. Ýurdumyzyň syýahatçylyk pudagyndaky özgertmeleri beýan etmäge ýöriteleşdirilen neşir okyjylary bu ulgamda alnyp barylýan işler, pudagyň halkara gatnaşyklaryny ösdürmek boýunça durmuşa geçirýän çäreleri bilen tanyşdyrýar. Hormatly Prezidentimiz Gurbanguly Berdimuhamedow ýurdumyzyň saýahatçylyk işini dünýä derejesine çykarmakda bu meselelere aýratyn şert hökmünde möhüm ähmiýet berýär.
Žurnalyň täze sanyny türkmen wekiliýetiniň däp bolan “ITB Berlin” ýazky sergä gatnaşmagy baradaky hasabat açýar. Dünýäde iri syýahatçylyk forumlarynyň biri bolan bu sergi Germaniýa Federatiw Respublikasynyň paýtagtynda indi 50-nji gezek geçirilýär. Soňky ýyllarda bu çärä gatnaşýan 180-den gowrak döwletiň hatarynda biziň ýurdumyzyň hem bölümi görkezilýär.
Serginiň dowamynda türkmen hünärmenleri syýahatçylygy dolandyryjy kompaniýalaryň, syýahatçylyk, mahabat we marketing agentlikleriň, myhmanhanalaryň, syýahatçylyk birleşikleriniň, jahankeşdelik gezelençlerini we işewürlik saparlaryny lomaý satyn alyjy düzümleriň wekilleri, ugurdaş sergileri hem-de maslahatlary guramaçylar bilen duşuşyklar geçirdiler. Gepleşikleriň barşynda, hususan-da, maglumat alyşmalara, milli syýahatçylyk önümlerini özara ilerletmek, şeýle hem Germaniýanyň we Ýewropanyň ýöriteleşdirilen okuw merkezlerinde işgärleri taýýarlamak hem-de olaryň hünär derejesini ýokarlandyrmak meseleleri boýunça pikir alyşmalar boldy.
Biziň wekiliýetimiziň “ITB Berlin -2016”-a gatnaşmagynyň netijeleri ýurdumyzyň syýahatçylyk pudagynyň tebigatyň täsin, gadymyýet bilen häzirki döwrüň utgaşýan taryhy künjeklerine gezelenç etmegi halaýan ýewropalylaryň ösýän talabyna doly laýyk gelýändigini görkezdi.
Daşary ýutr bilermenleri şeýle hem täze ugurlaryň hatarynda ekologiýa we sport syýahatçylygynyň geljegi has uly jahankeşdelik görnüşleri bolup durýandygyny belleýärler. Munuň özi milli Liderimiz Gurbanguly Berdimuhamedow tarapyndan alnyp barylýan syýasatyň üstünlikli durmuşa geçirilmegi netijesinde mümkin boldy. Emma biziň ýurdumyzyň täsin medeni mirasy häzir hem syýahatçylary özüne çekýän esasy ugur bolmagynda galýar.
“Syýahat” žurnalynyň her sanynda türkmen halkynyň däp-dessurlary, toý we maşgala dessurlary, adatlary, puhy gymmatlyklary hakynda gürrüň berilýär, bu ýörelgeleriň esasynda bolsa milli edim-gylymlar kemala gelipdir. Türkmenleriň durmuş däp-dessurlaryny öz içine alýan esasy ýörelgeleriň biri hem suwa bolan sarpasydyr.
“Arassa altyn” atly makalada “Suw damjasy – altyn dänesi” diýen nakylyň manysy beýan edilýär. Hakykatdan-da çöl suwy gymmatlyga öwürdi, emma ynsan paýhasy ony ählumumy gymmatlyk derejesine ýeterdi.
Merkezi Aziýa, hususan-da, Türkmenistanyň çäkleri gadymy siwilizasiýalaryň mesgeni, medeniýetiň we suwarymly ekerançylygyň merkezi hasaplanylýar. Gadymy desgalaryň biziň döwrümize çenli gelip ýeten galyndylary suw hojalyk ulgamlaryny döreden orta asyr hünärmenleriniň zerur tärleri hem-de ýokary ussatlygy ele alandyklaryna şaýatlyk edýär.
Türkmenistanyň çäklerinde suwaryş desgalarynyň dürli görnüşleri ulanylypdyr. Olary döretmek hemişe iri gurluşyk çäreleri hasaplanylypdyr we munuň özi bu işlerde şol döwür üçin iň täze tehnologiýalaryň peýdalanylandygyndan habar berýär. Hatda adaty açyk suwaryş akabalarynyň gurluşygynda hem belli bir inženerçilik kadalarynyň berk berjaý edilmegi hem-de işleriň uly möçberiniň ýerine ýetirilmegini talap edipdir, onda ekerançylyk ýerlerini suwarmak üçin örän köp adamyň bilalikdäki zähmeti zerur bolupdyr. Toparlaýyn üýşüp, bilelikde bir işi ýerune ýetirmek endigi türkmenlerde häzire çenli saklanyp galypdyr.
Merkezi Aziýanyň suwaryş desgalarynyň taryhynda aýratyn ähmiýete eýe bolan beýleki desgalaryň hatarynda suw göterijileri – jykyrlary, suw bölüjileri we sardoblary görkezlek bolar, olar ýagyş-ýagmyr suwuny ýygnamak usulynda işläpdirler. Çylşyrymly suwaryş ulgamlary bolan kärizleriň uzynlygy birnäçe kilometre deň bolupdyr, olar ýerasty geçelgeler arkaly birikdirilen guýular ulgamyndan ybaratdyr. Kärizleri gurmakda olaryň aşakdan ýokarlygyna gazylandygy sebäpli, bu iş adam üçin howply bolupdyr. Bir kärizi gurmaga ençeme ýyl sarp edilipdir, emma olar ygtybarlylygy hem-de möçberi bilen haýran galdyrýar.
Türkmen ussalary Garagumuň jümmüşinde çuň guýulary gazypdyrlar, olaryň ygtyýarynda iň bir ýöntem gurallar bolupdyr, emma çäksiz sabyrlylyk, çydamlylyk we gujur-gaýrat, şeýle hem giden çöllük ýerlerde adamlara hemaýat bermek we özüňden soň ýagşy at goýmak hyjuwy bu işleri bitirmäge ruhlandyrypdyr.
Häzirki wagtda jomart türkmen topragy halkymyzyň zähmetiniň rehneti hökmünde bol hasyl berýär, şäherlerimiz gök baglyklara bürenýär, seýilgähler hem-de ýüzlerçe çüwdürimler olaryň keşbine gözellik çaýýar. Ýurdumyzyň suw serişdelerini aýawly saklamak we rejeli peýdalanmak boýunça uly işler geçirilýär, Garagumuň merkezinde adam eli bilen döredilýän ägir uly kölüň gurlişygy alnyp barylýar...
Ýurdumyz boýunça guralan giň göwrümli maglumat-tanyşdyryş gezelenjine gatnaşyjylar Türkmenistany baý taryhy mirasa, täsin tebigata, özboluşly medeniýete baý ülke hökmünde tanamaga, zähmetsöýer halkymyzyň zehininden emele gelen häzirki wagtdaky okgunly durmuş barada giň düşünje aldylar. ABŞ-nyň, Kanadanyň, Awstraliýanyň, Fransiýanyň, Ispaniýanyň, Şweýsariýanyň, Beýik Britaniýanyň, Awstriýanyň, Gollandiýanyň, Russiýanyň, Çehiýanyň, Bolgariýanyň, Latwiýanyň we beýleki ýurtlaryň syýahatçylyk kompaniýalarynyň 160-dan gowrak wekili üçin şeýle gezelenç guraldy, bu barada “Syýahat” žurnalynyň makalalarynyň birinde gürrüň berilýär.
“Demirgazyk welaýat: gadymy mirasyň we ХХI asyrda halklaryň medeni goşulyşmagynyň çatrygynda” atly makala 2016-njy ýylda GDA-nyň medeni paýtagty Daşoguz şäherine bagyşlanýar.
Deňi-taýy bolmadyk ahalteke bedewleri we ýurdumyzda atçylyk sportunyňösüşi barada ýörite makala çap edilýär.
Türkmenistan bu ugurda dünýäniň ykrar edilen merkezine öwrülýär, biziň bedewlerimiz we çapyksuwarlarymyz bolsa, dürli ýurtlarda geçirilýän iri gözdengeçirişleriň, atçylyk sport bäsleşikleriniň we çapyşyklaryň ýeňijileri bolýarlar. Muňa biziň çapyksuwarlarymyzyň Gyrgyzystanyň paýtagty Bişkekde geçirilen konkur boýunça halkara ýaryşynda “Arkalaşygyň Kubogyna” eýe bolmagy hem şaýatlyk edýär.
Žurnalyň bu sanynda Türkmenistanyň täsin muzeý gymmatlyklary barada gürrüň berilýär, olar ABŞ-nyň iri sungat merkezi – Metropoliten-muzeýde “Köşkler dünýäsi we Älem: Seljuklaryň Beýik asyry” ady bilen dowam edýän sergide ilkinji gezek görkezildi.
Nýu-Ýorkda üç aýlap dowam edýän serginiň hormatly Prezidentimiz Gurbanguly Berdimuhamedow tarapyndan Türkmenistanda Mirasa sarpa goýmak, Watany özgertmek ýyly diýlip yglan edilen ýylda geçýändiginiň özi hem bellemeli ýagdaýdyr. Bu iri möçberli çäräniň esasy wezipeleriniň biri milli taryhy-medeni mirasy ýer ýüzüne giňden ýaýmak bolup durýar.
Žurnalda daşary ýurt täzelikleriniň toplumuny çap etmek dowam etdirilýär, olar jahankeşdeligi söýýänler üçin niýetlenendir, “Älem täsinlikleri” ady bilen çap edilýän habarlar bolsa okyjylary dünýäniň iň täsin künjekleri bilen tanyşdyrýar.
Häzirki wagtda ösen tehnologiýalar we aragatnaşyk ulgamlarynyň ösmegi netijesinde dünýä bitewi bir maglumat giňişligine öwrüldi, uzak aralyklar bolsa jahankeşdeligi söýýänler üçin indi päsgelçilik däldir. Mundan başga-da, on-laýn ýa-da wirtual syýahatçylyk giňden ýaýraýar, bu ugur boýunça köpsanly telegepleşikler hem meşhurlyga eýedir.
Şeýle-de bolsa “Müň gezek eşidenden – bir gezek gören ýagşy”. Türkmen, iňlis we rus dillerinde neşir edilýän hem-de biziň ülkämiziň nähili täsinlikler bilen özüne çekýändigini görkezýän, köp öwüşginli fotosuratlar bilen bezelen “Syýahat” žurnaly biziň ýurdumyza gelip görmäge çagyrýan çakylykdyr.
Kaydol: Kayıt Yorumları (Atom)


text:
Çikago Ulag sergisi başlady
Amerikanyň Birleşen Ştatlarynda şu ýyl 110-njy gezek geçirilýän Çikago Ulag sergisi öz işine başlady
Demirgazyk Amerikanyň iň uly kongres we sergi merkezi Makormik Palasdaky 2 günlik media görkezilişininden soň myhmanlara açylan sergä şäherdäki garly tupana garamazdan gyzyklanma uly boldy.
Serginiň geçirilýän ýerini irdenden başlap doldurmaga başlan müňlerçe amerikaly ol ýerde awtomobil pudagyndaky soňky täzelikler bilen tanyşmaga pursat tapdylar.
Dünýäniň meşhur ulag kärhanalarynyň takmynan 1 müň ulagynyň sergilenýän çärede ýaşyl energiýa bilen işleýän ulaglara uly gyzklanma bildirildi.
Takmynan 100 müň inedördül metrlik ýerde geçirilýän sergi 19-njy fewrala çenli açyk bolar.
Çikago Ulag sergisine 1 milliondan gowrak adamyň gelmegine garaşylýar.